ועדת החינוך, התרבות והספורט, כנסת 25, פרוטוקול מספר 33, 2023-05-01 00:00

יוסף טייב: בוקר טוב, 1 במאי 2023, י' באייר התשפ"ג

יוסף טייב:  אני מתכבד לפתוח את ועדת החינוך, התרבות והספורט, בנושא: גמישות ניהולית במערכת החינוך, מתוך הצעת החוק התכנית הכלכלית (תיקוני חקיקה ליישום המדיניות הכלכלית לשנות התקציב 2023 ו-2024), חלק מחוק ההסדרים

יוסף טייב:    לפני שאנחנו ניגע בנוסח החוק בעקבות החשיבות של הרפורמה הזאת, הייתי רוצה לקבל ממשרד האוצר סקירה על התוכנית, על מטרותיה, איך היא נכנסה לתוך המערכת ונכנס לנוסח החוק

יוסף טייב:  דודי מזרחי, משרד החינוך, מנהל אגף בכיר תקציבים, בבקשה

דודי מזרחי: שלום, בוקר טוב, תוכנית הגמישות הניהולית הפדגוגית – תוכנית גפ"ן – נכנסה מתוקף החלטת הממשלה, למערכת החינוך בשנת הלימודים הנוכחית תשפ"ג, במסגרת התוכנית שגובשה בשיתוף פעולה עם משרד האוצר והשלטון המקומי, גובשה תוכנית כוללת שתכליתה לתת כלים טובים יותר לגורמים בשטח, למנהלי בתי הספר ולמנהלי מחלקות החינוך ברשויות המקומיות, כדי לנהל את החינוך בהתאם לצרכים של בתי הספר, בהתאם לצרכים של התלמידים ברשויות

דודי מזרחי:   התפיסה שעמדה מאחורי התוכנית היא להעביר את מרכז הכובד בבניית תוכניות פדגוגיות, בתוכניות אחרות שהן תומכות פדגוגיה, מהמטה של משרד החינוך אל מנהל בית הספר

דודי מזרחי:  הלך הרוח הרווח  עד שנת הלימודים הנוכחית היה שהתוכנית מביאה את הכסף, היו לנו שורה ארוכה של תוכניות שפעלו במערכת החינוך באפקטיביות משתנה, וכאשר המטה גיבש את התוכנית וקבע היכן התוכניות יפעלו,  התפיסה השתנתה ואומרת שהמשאבים נמצאים אצל מנהל ביה"ס, אצל מנהל מחלקת החינוך והגורמים המקצועיים ברשות המקומית

דודי מזרחי:  הם מגבשים, הם יודעים יותר טוב ממי שנמצא בירושלים, מה צריך אותו ילד בנקודת הקצה

דודי מזרחי:  מגבשים תוכנית עבודה בית ספרית, וברמת הרשות מקבלים אישור של הגורמים השונים בפיקוח של משרד החינוך

דודי מזרחי:  מגובשת תכנית בהתאם ליעדים ולצרכים של בתי הספר, וכך למעשה התוכנית יצאה לדרך

דודי מזרחי:  צריך להגיד שהתוכנית הזו היא למעשה פיתוח של תוכנית לניהול עצמי של בתי ספר, מתוקף החלטת ממשלה שעברה בשנת 2011

דודי מזרחי:  זו העצמה של התוכנית הזו, והתוצאה בין היתר מהפקת לקחים של התוכנית שפעלה עד כה

דודי מזרחי:  צריך להגיד שבמסגרת יישום התוכנית, כפי שאמרתי קודם באמת נעשתה בשיתוף פעולה של גורמים רבים: משרד הפנים, השלטון המקומי, משרד האוצר, נתקלנו בלקונות בשטח שהיו קיימות שנים ארוכות

דודי מזרחי:  ותוך כדי היישום הבנו שאנחנו חייבים לבצע תיקונים שחלקם גם תיקוני חקיקה, כי יש דברים שבמשך שנים ארוכות לא הוסדרו, ותוכנית הגמישות הציפה את זה

דודי מזרחי:  מה שבא לידי ביטוי ומופיע בהחלטת הממשלה של התוכנית הכלכלית וחוק ההסדרים, מבצע הסדרה של תיקונים

דודי מזרחי:  וכדי להסדיר תיקונים מן העבר – דבר שאגב היה צריך להיעשות גם אם לא הייתה תוכנית גמישות – ותוכנית גמישות העצימה וחידדה את הצורך להסדיר אותם

דודי מזרחי:  נמצאים כאן צוותים במשרד החינוך והיועץ המשפטי שידעו להסביר בפירוט את ההיבטים המשפטיים שדורשים תיקון

דודי מזרחי:  גם קולגות ממשרד הפנים ומשרד האוצר, שיוכלו לבאר ולפרט

דודי מזרחי:  וככל שתרצה נוכל כמובן להרחיב יותר

יוסף טייב:  	את רוצה לשאול שאלות, נירה?  

נירה לאמעי: לא כרגע

נירה לאמעי:  אני חושבת שכדאי שיציגו את הצעת החוק עצמה

נירה לאמעי:  את מה שאנחנו באים לתקן כאן היום, או מדוע התיקון נדרש במסגרת הגמישות הניהולית, כפי שנקרא הפרק הזה בחוק ההסדרים

נירה לאמעי:  אני מציעה שאחר כך נקריא את הנוסח שמונח כרגע, אני מבינה שמשרד החינוך הודיע לנו שיש שינויים על פני הנוסח שפורסם לקריאה ראשונה

נירה לאמעי:  אנחנו נמצאים בקשר על מנת שננסח אותם בצורה מהודקת יותר, אבל הם יסבירו לנו מדוע צריך

נירה לאמעי:  ואז יהיה צורך לדון בסעיף סעיף

הדר פוקס: בוקר טוב, אני אציג את הצעת החוק

הדר פוקס:  אני רפרנטית חינוך באגף תקציבים

הדר פוקס:  בהמשך למה שדודי ציין, מדובר בהצעת חוק שנועדה להסדיר את היחסים, את יכולת הקצאת הכספים, והשימוש בחשבונות בנק בין מנהל בית הספר לרשות המקומית

הדר פוקס:  למעשה, עוד מתוכנית הניהול העצמי מ-2011, נוצר מצב שלכל בית ספר שהשתתף בתוכנית, היה חשבון בנק ייעודי, אבל במסגרת החשבון הזה למנהל בית הספר, במוסדות חינוך יסודי, לא הייתה סמכות להיות מורשה חתימה בחשבון

הדר פוקס:  שכן פקודת העיריות מגדירה שמי שיכול להיות מורשה חתימה בחשבון, הוא גזבר הרשות המקומית או מישהו מטעמו ועובד הרשות המקומית

הדר פוקס:  מנהל בית הספר מועסק על ידי המדינה, על ידי משרד החינוך, ולכן הוא לא היה מורשה חתימה

הדר פוקס:  הצעת החוק הזאת נועדה להסדיר את המצב בו למעשה מנהל בית הספר, לא היה בעל סמכות לחתום על הכספים

הדר פוקס:  כאשר במסגרת תוכנית הגמישות הניהולית, שעכשיו צוינה, המצב הזה התעצם שכן הכספים שהועברו למוסדות בית הספר, הם גדולים הרבה יותר בהיקפם, ולכן היה צורך מידי בהסדרה בין הרשויות

הדר פוקס:  שותפים להצעת החוק הזאת משרד החינוך, משרד הפנים, מרכז השלטון המקומי

הדר פוקס:  הצעת החוק גובשה בהסכמה של כלל הגורמים, עד כדי השינויים שאנחנו נתייחס אליהם בהמשך

הדר פוקס:  אם אנחנו נכנסים לפרטי פרטים של ההצעה, אנחנו מסדירים את החובה לפתיחה או איחוד של חשבון בנק קיים, ברמת המוסד

הדר פוקס:  הגדרה שמי שיהיה מורשה חתימה בחשבון הבנק הזה הוא: מנהל המוסד וגזבר הרשות המקומית או מישהו מטעמו, ולמעשה אנחנו קובעים מה הדינים ומה השימושים המותרים וההקצאות שמותרות לבצע מתוך חשבון בנק מוסדי

יוסף טייב: אם אני מבין נכון, אנחנו באים להסדיר משהו שכבר מתבצע בפועל

יוסף טייב:  אנחנו באים להכשיר את זה בדיעבד, נכון? בשטח התופעה קיימת

שלום בן משה: באים לתקן מצב שגם לפני זה היה קצת לא בסדר, זה בהחלט מסדיר את העניין

לירון ספרד: הצעה דומה הובאה בכנסת העשרים, עוד במסגרת הניהול העצמי, כפי שדודי הזכיר

לירון ספרד:  הגמישות הניהולית היא אירוע ספציפי לחשבונות האלה

לירון ספרד:  אבל החשבונות האלו הוקמו עוד בניהול העצמי, ורצינו להסדיר את זה עוד בכנסת העשרים, לצערנו הכנסת התפזרה, ומאז לא הייתה רציפות של כנסות שאפשרו לנו לתקן את החוק ולהסדיר את המצב המשפטי, ולעגן אותו כדי שתהיה תשתית משפטית סדורה לקיומם של החשבונות האלה, ושל מורשי החתימה

לירון ספרד:   כעת אנחנו נמצאים בנקודה שחשוב מאוד להסדיר אותה, ולהבטיח גם את המטרות שלשמם ישמשו הכספים

לירון ספרד:  זו גם הסיבה לתוספת השנייה שאנחנו מבקשים להוסיף במסגרת הטיפול

משה טור פז: אדוני היושב-ראש, בוקר טוב, כנס קיץ מוצלח שיהיה לנו, לכולנו, ואינשאללה שנעסוק בעיקר בחינוך ולא בדברים אחרים

יוסף טייב: אמן

משה טור פז: שוחחנו לפני הפגרה על הצעת החוק הזו, ואני חושב שהיא הצעת חוק טובה

משה טור פז:  והיא באה לתקן או יותר נכון להסדיר מצב קיים, ברוב הרשויות

משה טור פז:  צריך לומר שיש פה פער בין רשותי ובין מוסדי מאוד גדול

משה טור פז:  בעיריית ירושלים כבר יצרנו את המציאות הזו לפני יותר מעשור, וגם תיקנו אותה תוך כדי תנועה

משה טור פז:  בעיקר מה שלא בא לידי ביטוי עד הסוף, ואולי עוד נידרש לו, זה האיזונים בין חשבון ההורים לבין חשבון הרשות

משה טור פז:  בעצם לבית הספר, בצורה מתוקנת, יש שני חשבונות בנק, שבאופן מלא מנוהלים בנפרד, עם הפרדה מלאה

משה טור פז:  אני לא אכנס פה לניואנסים, חלק מהדברים האלה לא באים לידי ביטוי בחקיקה הזו, כי זה עוד עולם תוכן נוסף של תשלומי ההורים

נירה לאמעי: זה לא אמור, אמורים להבחין כאן

משה טור פז: אני יודע

משה טור פז:  אני אומר שכאן לדעתי, נדרש גם לנושא הזה בחקיקה נוספת

משה טור פז:  כי הפוקוס פה הוא על חשבון הניהול העצמי, יש גם חשבון תשלומי ההורים שאנחנו לא נכנסים להסדיר אותו כי זה שדה עוד יותר נפיץ – כי יש אנשים שעוד חיים בהכחשה שיש תשלומי הורים – אבל יש תשלומי הורים

לירון ספרד: נזכיר שחשבון תשלומי ההורים מוסדר גם במסגרת חוק לימוד חובה, במסגרת תקנות ייעוד תשלומים

לירון ספרד:  כלומר יש הסדרה חקיקתית לתשלומי ההורים

לירון ספרד:  וכמובן הכספים שאנחנו מדברים עליהם שהם כספי גמישות, הם נפרדים לחלוטין מכספי ההורים ואנחנו לא מערבבים בין הכספים בחשבונות האלה

משה טור פז: נכון, ואמרתי שלדעתי תהיה לנו גם עבודה חקיקתית שם

משה טור פז:  אני רוצה לציין פה נקודה שהיא לא עולה בדיון, והיא גם לא תשפיע על החוק, אבל היא כן נוגעת במסגרת הדיונים – הלא תמיד מקצועיים שנערכים בנושאים האלה – אנשים מדברים על תוכנית גפ"ן, ובסך הכול אנחנו צריכים לברך על הוספת כספים ואוטונומיה למנהלי בתי ספר

משה טור פז:   עם זאת, יש פה נקודת איזון שלא תמיד מדוברת

משה טור פז:  עובדה שחלק גדול מהכספים שהולכים היום למנהלי בתי הספר דרך תכנית גפ"ן, באים מתוך הרשויות המקומיות ועל חשבונן

משה טור פז:   אני לא אומר שיש פה שחור או לבן, יש פה מערכת איזונים, ובצדק נזעקות הרשויות המקומיות ואומרות: כשחיזקתם את מנהלי בתי הספר החלשתם את הרשות המקומית במידה מסוימת

משה טור פז:  כי חלק מהכסף שמגיע היום דרך גפ"ן למנהל בית הספר, נוהל בעבר במחלקת הנוער – זו דוגמה קלה – וגם במחלקות החינוך

משה טור פז:  היום, אנחנו נותנים אותו ישירות למנהל בית הספר, יש פה יתרונות ויש פה חסרונות

משה טור פז:  אני אומר את זה, כי תפקיד הוועדה הוא בעיקר לבקר ולבחון את המהלכים ולראות את האיזונים הנכונים

משה טור פז:  אני לא מנסה לפסוק לכאן או לכאן, אני חושב שהוועדה תצטרך להידרש לנושא הזה

משה טור פז:  אנחנו בעצם נכנסים לשנה השנייה בתוכנית גפ"ן, ומן הראוי שנבחן את האיזונים

משה טור פז:  ואני גם קורא לכם, אני מניח שאתם עושים את זה במשרד החינוך, בעיקר לבחון את המקומות שנפגעו בתוכנית גפ"ן

משה טור פז:  ואני אומר, יכולים להיווצר כאן עיוותים דווקא לאוכלוסיות החלשות בישראל

משה טור פז:  כי לפעמים – אני אתן שוב דוגמה שהזכרתי – מחלקת נוער תייצר איזונים רשותיים, יותר טובים מאשר בתי הספר, שרואים מטבע הדברים כמנהל בית ספר השנה, רק בית ספר

משה טור פז:   אני מבקש שנקיים בהמשך לדיון הזה דיון נפרד – או שאתם תעשו אותו ואנחנו נבקר אותו – על מערכת האיזונים בנושא הזה של הכספים, בין גפ"ן, שהולך ישר למנהל בית הספר, לבין הרשות המקומית

משה טור פז:  אנחנו רוצים גם לחזק אותה, ובמהלך של גפ"ן החלשנו אותה בהיבטים מסוימים

יוסף טייב: עוד יהיה דיון נוסף על תוכנית גפ"ן בנפרד, מעבר להצעת החוק

יוסף טייב:  יש פה שאלות רבות על הרפורמה הזאת שהגיעה בעקבות החלטת הממשלה לדיון

משה טור פז: כשאומרים אוטונומיה כהכללה כזאת, השאלה אוטונומיה של מי?  

יוסף טייב: אבל יש גם שאלות פדגוגיות

יוסף טייב:  מי מפקח על המסלולים? המסלול הכחול, אותו מסלול לא מפוקח

יוסף טייב:  איך אתם מפקחים עליו ועל התכנים? אני חושב, שיש פה שאלות מהותיות שאנחנו לא נספיק במסגרת הצעת החוק לגעת בהם, אבל הן שאלות חשובות לא פחות

נירה לאמעי: הצעת החוק לא באה להסדיר את נושא הגמישות הניהולית

נירה לאמעי:  היא באה להסדיר נושא מסוים בתפעול תוכנית גפ"ן

נירה לאמעי:  זאת בעיה יחסית טכנית שמבטאת דברים בתוך גפ"ן, אבל בפירוש לא על כל התכנים ועל עוד דברים שאנחנו צריכים לדון בהם

נירה לאמעי:  הביקורות שעולות מהשטח – מסמך מחלקת המחקר והמידע שלנו שיציג את הדברים לוועדה – עוד נדון לעומק בנושא הזה

יוסף טייב: אני אתן את רשות הדיבור לאבי מעוז, בבקשה, אבי

אבי מעוז: תודה, אדוני היושב-ראש, מצטרף לאיחולים של חברי, חבר הכנסת טור פז, שיהיה לנו כנס קיץ פורה

אבי מעוז:  ובוועדת החינוך נעסוק בחינוך, אבל ביתר הוועדות או במליאה נעסוק בעוד דברים

אבי מעוז:  הצעת החוק שבפנינו, כמו שאמרה עורכת הדין הנכבדה, זה עניין טכני – לתת עוד חשבון, איך ההקשר בין מנהל בתי הספר  לבין הרשות המקומית

אבי מעוז:   בתוספת השנייה של החוק אנחנו מדברים על מטרות או הגדרות של תוכנית גפ"ן, ושם אנחנו מדברים על רכישת שירותים בתחום החינוך, ועל פעילות ויוזמות חינוכיות ומתגברים תוכניות העשרה, ואני חושב שאנחנו נחטא לאמת אם לא תוך כדי הדיונים – נכון שהזמן קצר ואנחנו צריכים לאשר את כל התקציב – אבל אני חושב שאנחנו נחטא לאמת אם לא ניכנס לתוכנית גפ"ן עצמה ולתכנים המועברים שם

אבי מעוז:  יש מסלול כמו שהזכרת, אדוני היושב-ראש, המסלול הכחול, שהוא לא מפוקח בכלל

אבי מעוז:  סליחה על הביטוי, אבל כל מצורע וזב חוטם יכול להגיש ולהיכנס למערכת, להקליד את עצמו ואת הנתונים והוא יכול להעביר תוכניות לתלמידי בתי הספר

אבי מעוז:  מעבר למסלול המפוקח, ממחקרים עצמאיים שאנחנו עשינו, ישנה התערבות של מדינות זרות – אני מדבר על מדינות – אני לא מדבר על תרומות ממקורות שמחוץ לארץ, לזה אני לא נכנס בכלל, זה בסדר – זרות שמממנות תוכניות לימודים, על מנת להעביר אותם בבתי הספר, במסגרת שני המסלולים, במסלול הכחול וגם במסלול הירוק

אבי מעוז:  אני חושב שוועדת החינוך צריכה לתת דעתה על העניין הזה, להיכנס לעומק ולבחון את הדברים

אבי מעוז:  מידיעה אישית, הדברים לא מפוקחים

אבי מעוז:  אני חושב שאתה, ביושבך בראש הוועדה, נפלה בידך הזכות להיות זה שנכנס לעומק ובודק את הדברים, ואנחנו מבטיחים לסייע לך ככל שאנחנו נוכל

יוסף טייב: חבר הכנסת מעוז, אני מציע לפתוח את הנושא כשנגיע לתוספת השנייה בסעיף 5א'

יוסף טייב:  עוד לפני ההצבעה

יוסף טייב:  בסדר? נראה לפי הזמן

נירה לאמעי: חשוב להגיד שכרגע התוספת משקפת את החלטת הממשלה, ואת התכנים של תוכנית גפ"ן, שבוצעו בהתאמה לפררוגטיבה שניתנה בהחלטת הממשלה

יוסף טייב: נכון

יוסף טייב:  אני מתחבר לדברים של חבר הכנסת מעוז

יוסף טייב:  אם אנחנו באים לאשר את אותו חוק בחוק ההסדרים, ישנה תוספת בסעיף 5א', שצריכים לעיין בה ולדעת על מה אנחנו הולכים להצביע, ומהי התוספת

יוסף טייב:  אני מקבל את דבריך בהחלט, וכשנגיע לתוספת אנחנו נעיין בנושא

יוסף טייב:  יושב-ראש ועדת החינוך בשלטון המקומי, שלום בן משה, בבקשה

שלום בן משה: בוקר טוב לכם, אדוני היושב-ראש, הדיון הזה חשוב מאוד וזאת מטרה ראויה

שלום בן משה:  הוא אומנם טכני, 
אבל יש בו גם מהות

שלום בן משה:  המציאות שבה היו מנהלי בתי הספר טרם התוספת החשובה של תוכנית גפ"ן, הייתה ניהול עצמי ונוהל פנימי

שלום בן משה:  והוא יצר מציאות שמנהלת בית הספר, היא זאת שבוחרת ובודקת את התוכנית, היא הפכה להיות גם יועצת וגם בודקת, וכולי וכולי

שלום בן משה:  עכשיו מתקנים את המצב הזה, וזה בהחלט חשוב מאוד

שלום בן משה:  המנהלת מקבלת הרבה יותר כסף מאשר בעבר והיא מקבלת את הכסף הזה ישירות

שלום בן משה:  לפני כן לרשות הייתה שליטה מלאה על הכסף, ועכשיו – אני מברך על כך – זה מפוקח

שלום בן משה:   כלומר, אגף החינוך ברשות המקומית או אצלנו מינהל החינוך, נמצא בשיח עם המנהלות, והיא מתייעצת על תוכניות שהיא רוצה להכין, אפילו שיש לה עצמאות בזה

שלום בן משה:  זה לא לגמרי שמגיע מישהו ורוצה להכין תכנית אז המנהלת לוקחת אותה ועושה דין לעצמה

שלום בן משה:  זה יותר מפוקח – וכך צריך להיות

שלום בן משה:  אבל זה מסביר את העניין, שמנהל שהוא לא עובד עירייה לא יכול לחתום, והוא צריך את הגזבר שיחתום לו על כל הוצאה שולית

שלום בן משה:  זה מסדיר את העניין שהוא מקבל ויש חשב שנמצא באגף ועוקב אחרי העניין הזה

שלום בן משה:  והפתרון הזה שבהצעת הממשלה ואצלך, היושב-ראש, הוא חשוב מכיוון שכל הזמן דיברנו על גמישות ניהולית ועצמאות ניהולית

שלום בן משה:   אני יכול לומר לכם, שבמובן הזה עכשיו, יש למנהלות יכולת להשפיע על תגבור, למשל על יוזמות חינוכיות ועל יוזמות פדגוגיות

שלום בן משה:  זה נותן להן אפשרות, לא רק לדבר, אלא גם לעשות

שלום בן משה:  הכסף בהחלט נותן פתרון לעניין הזה

שלום בן משה:  אנחנו מברכים על כך מאוד וזאת גם העמדה של השלטון המקומי

שלום בן משה:  למעשה האוצר כבר רצה להפעיל את זה, וכבר התחילו לעביר לנו כספים, אבל זה לא הסתדר

שלום בן משה:  לכן ההצעה הזאת בהחלט נותנת פתרון והיא חיובית ביותר

יוסף טייב: תודה, אדוני

יוסף טייב:  אם אני מבין נכון, העמדה של השלטון המקומי, היא שהצעת החוק הזאת טובה וחשובה

שלום בן משה: היא גם מתואמת איתנו

יוסף טייב: 	אסנת אייל, מנהלת אגף חינוך וקהילה בשלטון האזורי, בבקשה

אסנת אייל: שלום לכולם, שלום אדוני היושב-ראש, אני רוצה ברשותכם להתחבר למהות – אני מאוד מאמינה בזה

אסנת אייל:  אני רוצה לציין שתי בעיות שיש לנו במועצות האזוריות

אסנת אייל:  ראשית, במועצות האזוריות מספר התלמידים הוא קטן, וזה מאד מאד מייקר את השירות

אסנת אייל:  אני אגיד למה

אסנת אייל:  קודם כול, הן מאוד מרוחקות

אסנת אייל:  ברור שספקים שמגיעים ממרכז ומצפון הארץ, לצורך העניין, וצריכים להגיע לחבל איילות, נוסעים הרבה מאוד

אסנת אייל:  זה ביטול זמן, ומספר הילדים הקטן גורם שעל כל תלמיד המועצה משלמת הרבה יותר

אסנת אייל:   הבעיה השנייה שיש לנו, בנושא הנוער בסיכון

אסנת אייל:  במועצות קטנות יש מעט נוער בסיכון

אסנת אייל:  לצערי התקצוב הוא על פי תקינה, ומה עושים שלא עומדים בתקינה? אין מענה לנוער בסיכון במועצות

אסנת אייל:   והדבר הנוסף והאחרון שאותו אני מבקשת לציין, היא תוכנית להבה

אסנת אייל:  זו תוכנית חשובה מאוד, שנמצאת במינהל חברה ונוער ובמחוז ההתיישבותי

אסנת אייל:  ולצערי היא תוכנית שלא הוחרגה, כמו שאגף א' לנוער בסיכון הוחרגו, וזה מהווה בעיה גדולה מאוד

אסנת אייל:  שוב בשל מספר התלמידים הקטן במועצות

אסנת אייל:  אין למועצה גמישות לאפשר את התוכנית החשובה הזאת לנוער בסיכון

אסנת אייל:  ואני מבקשת לשים לב לזה

אסנת אייל:  תודה

יוסף טייב: תודה רבה

יוסף טייב:  ברשותכם, התנועה הישראלית מלי טופצ'יאשוילי, בבקשה

מלי טופצ'יאשוילי: כבוד יושב-ראש הוועדה, חברי הוועדה, שלום רב, אני מנהלת מחלקת מדיניות בתנועה ישראלית

מלי טופצ'יאשוילי:  תנועה ישראלית מתעסקת בביזור סמכויות מהשלטון המרכזי אל השלטון המקומי

מלי טופצ'יאשוילי:  מעבר להצעת החוק אנחנו באנו לדבר על נושא גפ"ן

מלי טופצ'יאשוילי:  אנחנו באנו לדבר על התפיסה של גפ"ן, ואיך אנחנו תופסים אותה

מלי טופצ'יאשוילי:  בדברי ההסבר של החוק מדובר על כך שרמת הריכוזיות של ההחלטות שמתקבלות במשרד החינוך בהשוואה ל-OECD היא רמה פי שתיים

מלי טופצ'יאשוילי:  יש 70% החלטות שמתקבלות במשרד החינוך, לעומת ממוצע של ה-OECD של 35% שמתקבלות במשרדי החינוך בעולם

מלי טופצ'יאשוילי:    המצב הזה הוא לא תקין, ותוכנית גפ"ן באה לתקן את המצב הזה

מלי טופצ'יאשוילי:  אנחנו חושבים שהתוכנית בעצם לא מתקנת את המצב אלא היא יוצרת משהו אחר

מלי טופצ'יאשוילי:  היא יוצרת מה שנקרא הפרטה – הפרטה של מערכת החינוך

מלי טופצ'יאשוילי:  ובסופו של דבר זה לא יעיל, אנחנו מדברים על ביזור סמכויות

מלי טופצ'יאשוילי:  כלומר, אנחנו מדברים על הביזור ממשרד החינוך אל גוף שצריך לתכלל את הדבר הזה, ולהסתכל על הדבר הזה בצורה קצת יותר כוללנית

מלי טופצ'יאשוילי:  ומנהלי בתי הספר לא בהכרח יכולים ומוכשרים לעשות את הדבר הזה

מלי טופצ'יאשוילי:  מי שצריך לעשות את הדבר הזה, הוא גוף ביניים, שצריך להיות בין גוף של משרד החינוך לבין מנהלי בתי הספר, שיעזור לתכלל את כל הסיפור הזה

מלי טופצ'יאשוילי:  אנחנו קוראים לכל הסיפור הזה של רפורמת גפ"ן, לחשוב עליה מחדש

מלי טופצ'יאשוילי:  ולראות אם אנחנו יכולים לקחת את הדברים שניתנו למנהלי בתי הספר, ולתת אותם לרשויות המקומיות בחזרה, לתת להם את הכוח חזרה

יוסף טייב: ברשותך, אני אגיד שהרשות המקומית והשלטון המקומי היו פה והם טוענים הפוך ממך

יוסף טייב:  מבחינתו כשאנחנו נותנים את הכוח למנהלי בתי הספר, עם איזון נכון של השלטון המקומי, בתוך ההחלטות, זהו הדבר הנכון

מלי טופצ'יאשוילי: זה שהשלטון המקומי בנושאים ספציפיים של רפורמת גפ"ן, מדבר על כך שצריך לתת איזושהי גמישות בחשבון הבנק, ולתת אותו למנהלי בתי הספר, למעשה לא אומר שכל התפיסה הזאת, צריכה להיות בתפיסה של הפרטה של מערכת החינוך

מלי טופצ'יאשוילי:  אנחנו חושבים, גם שי פרוכטמן ראש תחום מנהל אזורי, שהדבר הזה צריך להיות יותר אצל הרשויות המקומיות

מלי טופצ'יאשוילי:  אנחנו מדברים על הקמה של רשויות, של מינהל חינוך אזורי, שצריכות בעצם לשלוט בכל הסמכויות האלה בחזרה

יוסף טייב: אם אני מבין אותך נכון, את אומרת, משרד החינוך, בואו נפחית את הסיפור הזה של החלטה ושל פיקוח, ואיזה תוכנית צריכה להיכנס לתוך מערכת החינוך

יוסף טייב:  בואו נשלוף את זה ממשרד החינוך ונעביר את זה לאיזשהו גורם אמצעי, ולא ניתן למנהלי בית הספר להחליט

מלי טופצ'יאשוילי: בסופו של דבר, מי שיכול להסתכל איך מערכת החינוך פועלת הכי טוב – גם ראינו את זה בקורונה – ויכול להבין את התפיסה שהיא קצת יותר מלמעלה, הם הרשויות המקומיות

יוסף טייב: אבל היום הרשויות המקומיות כן מעורבות בסוגיה

יוסף טייב:  אנחנו לא שלפנו מפה את הכוח של הרשויות המקומיות

יוסף טייב:  אני רוצה שתגעי בנקודה

שלום בן משה: אין שום הפרטה בעניין

מלי טופצ'יאשוילי: אני אגע בנקודה

מלי טופצ'יאשוילי:  בסופו של דבר יש מדדים מסוימים בדברי ההסבר של החוק, שהיו צריכים להגיע אליהם

מלי טופצ'יאשוילי:  כלומר אם מדברים על מדדי ה-OECD, ועל הורדת ריכוזיות ממשרד החינוך, כל הסיפור של רפורמת גפ"ן בעצם מעמיקה את האחיזה של משרד החינוך

מלי טופצ'יאשוילי:  גם על ידי מדידה, גם על ידי הערכה

מלי טופצ'יאשוילי:  כלומר היא יותר מעורבת

מלי טופצ'יאשוילי:  מי שבוחר את התוכניות של גפ"ן, הוא משרד החינוך עצמו

מלי טופצ'יאשוילי:  כלומר יש לנו 23 אלף תוכניות, שמתוכם מנהלי בתי הספר צריכים לבחור

מלי טופצ'יאשוילי:  מערכת מאוד מסורבלת ומסובכת, שמתוכה צריך לבחור את תוכניות הלימוד האלה

מלי טופצ'יאשוילי:  תוכניות הלימוד האלה הן לא תוכניות שמועברות על ידי המורים של משרד החינוך, אלא על ידי גורמים חיצוניים למשרד החינוך

מלי טופצ'יאשוילי:   בסופו של דבר היעד של החקיקה הזאת, היה אמור להוריד את הריכוזיות של משרד החינוך

מלי טופצ'יאשוילי:  השאלה היא האם אנחנו עומדים ביעד הזה? האם הדבר הזה מגשים את עצמו? האם משרד החינוך מודד את עצמו ובוחן, האם יש פחות ריכוזיות של משרד החינוך? משרד החינוך הוא גוף גדול, הוא גוף מסואב

אבי מעוז: המילה מסואב לא מתאימה

אבי מעוז:  הוא גדול – לא מסואב

יוסף טייב: מתחבר לדבריך

מלי טופצ'יאשוילי: מדובר בגוף גדול שמחזיק הרבה סמכויות אצלו

מלי טופצ'יאשוילי:  השאלה האם מטרת החוק הוגשמה?       

יוסף טייב: דודי אתה רוצה להתייחס?  

דודי מזרחי: ברשותך במספר משפטים

דודי מזרחי:  יש לנו מתח תמידי, בין הרצון לתת גמישות ואוטונומיה לדרגי השטח, ומצד שני לשמר את המשילות של המדינה

דודי מזרחי:  גמישות זה לא – אני מתייחס גם אלייך גברתי – הפקרות

דודי מזרחי:  אנחנו רוצים לפקח על התכנים, באותה מידה נכון שמנהלי בתי הספר מקבלים כאן משאב גדול, אבל המשאב הוא לא פתוח לחלוטין

דודי מזרחי:  כל תוכנית דורשת אישור גם של פיקוח של משרד החינוך וגם של הרשות המקומית

דודי מזרחי:  מנהל בית הספר לא יכול להחליט שהוא מכניס תוכנית מסוימת, מבלי שתוכנית העבודה מאושרת גם על ידי הרשות וגם על ידי משרד החינוך

דודי מזרחי:  מאחר ואנחנו מנהלים במשותף את מערכת החינוך

אבי מעוז: למעט המסלול הכחול

דודי מזרחי: כל תוכנית העבודה של כל בית ספר, מחייבת אישור של ועדה מלווה

דודי מזרחי:  שבוועדה יש חבר נציג פיקוח של משרד החינוך ומחלקת החינוך של הרשות

דודי מזרחי:  זאת אומרת, מנהל לא יכול לפעול מבלי שהוא רואה

יוסף עטאונה: זה היה בניהול העצמי, בגפ"ן לא

דודי מזרחי: יכול להיות שיש מקומות שלא מיישמים את זה אחד לאחד

דודי מזרחי:  אגב, צריך לזכור שזו תוכנית חדשה, ואנחנו מלווים אותם בשלבי ההטמעה

דודי מזרחי:  זה תהליך שמשקיעים בו, עובדים בשיתוף פעולה הדוק, גם עם שי פרוכטמן, גם עם מרכז השלטון המקומי, עם המועצות האזוריות, עם מנהלי בתי הספר ועם הסתדרות המורים, יפה בן דויד

דודי מזרחי:  תהליך מאוד ארוך ומורכב, אבל זאת המטרה ולשם אנחנו חותרים

יוסף טייב: כן, בבקשה, שמך לפרוטוקול

נועה בן אריה: עורכת הדין והיועצת המשפטית למרכז השלטון המקומי

נועה בן אריה:  אני רוצה להמשיך את דבריו של דודי וגם להשיב לך לדברים שנאמרו

נועה בן אריה:  ראשית, אני אקדים ואומר, שהדיון בהצעת החוק הזאת לא נועד בעצם לתקף את גפ"ן בצורה כזאת או אחרת

נועה בן אריה:  גפ"ן היא תוכנית stand alone, גפ"ן נכנסה בהצעת החוק משום שהיא הנכיחה יותר מתמיד, את הצורך להסדיר את ההתנהלות התקציבית בתוך החשבונות המוסדיים, עם זכויות החתימה, שנכון להיום לא תאמו את הדין שקיים ברשויות המקומיות

נועה בן אריה:  יש דין ברשות המקומית שקובע מי בעלי זכויות החתימה

נועה בן אריה:  ובעלי זכויות החתימה בחשבון הבנק המוסדי אינם תואמים את הוראות הדין הזה

נועה בן אריה:  ולכן היינו צריכים לייצר כאן הוראת חוק שהיה צריך לייצר אותה לפני כעשרים שנה

נועה בן אריה:  אגב כך, ובאותה הזדמנות הדבר קיבל משנה תוקף

נועה בן אריה:  משום שתוכנית גפ"ן עם האיגום של כלל התקציבים שיורדים לתוך המוסדות ולרשויות המקומיות, יצרו חשש גדול אפילו יותר, מהמצב שבו חשבונות שמתנהלים בסכומים אדירים של כספים, התנהלו בצורה שהדין עוד לא הסדיר אותה

נועה בן אריה:  ברמה שמסכנת בראש ובראשונה את גזבר הרשות המקומית, משום שכאשר בית הספר הוא איננו ישות משפטית, והוא בעצם נמצא כחלק ממערך הקופות והחשבונות של הרשות המקומית, הסיכון רובץ לפתחה של הרשות המקומית

שלום בן משה: הוא גם מסכן את המנהלות

נועה בן אריה: הוא מסכן את המנהלות בוודאי ובוודאי

נועה בן אריה:  רק שבסוף כאשר בית הספר הוא איננו ישות משפטית, והחשבון לא מתנהל כשורה, מי שיישא בנטל בהיבט המקצועי – יהיו הרשות המקומית והגזבר שעומד בראשה

נועה בן אריה:  ולכן החשיבות לדבר הזה הייתה גדולה מאין כמותה ביתר שאת, עם יציאה לדרך של גפ"ן

נועה בן אריה:       לעניין היכולת של הרשות המקומית לשלוט בתהליך או מידת המעורבות של הרשות המקומית

נועה בן אריה:  קודם כול, אכן התוכנית הזאת הוכנה במשותף עם השלטון המקומי ועם השלטון האזורי

נועה בן אריה:  והלכנו כתף אל כתף, משלבי החשיבה וההגייה שלה ועד לדיוקיה

נועה בן אריה:  אחת לשבועיים בצוות משותף שמונה את כל השותפים; את הרשויות המקומיות, את משרדי הממשלה, את הנציגים שמגיעים מדיסציפלינות שונות ברשות המקומית, כדי לטייב את התוכנית, אחרי שהם שומעים מהשטח הדהודים ופידבקים של דברים שצריך לתקן או לטייב

נועה בן אריה:  בעצם זאת הפעם הראשונה – ואני אומרת את זה בגאווה גדולה ועם הרבה תודה לשותפים שלנו במשרד החינוך – שתוכנית בסדר גודל כזה, יוצאת לדרך ברמה שאנחנו מנהלים עליה בקרה הדוקה, משלב היציאה שלה לדרך תוך כדי תנועה, ולא מחכים להסיק מסקנות בדיעבד

נועה בן אריה:  אנחנו מתקנים תוך כדי תנועה, אנחנו מהדקים את התוכנית, אנחנו מתקנים דברים שדורשים תיקון, ואני מניחה שעוד נכונו לנו אי אלו שינויים ותוספות והתאמות

נועה בן אריה:  לגבי מידת המעורבות של הרשות, חשוב לומר, דווקא בגפ"ן יצרנו כאן הידוק משמעותי של מצב שבו תוכנית מוסדית שהיא תלויית תקציב, והתקציב משמעותי מאוד, תעבור שראשית המנהל יראה מה נכון  למוסד

נועה בן אריה:  בהלימה כמובן למדיניות הרשותית בנושא החינוך באופן כללי

נועה בן אריה:  יראה מה נכון לבית הספר, יבנה את התוכנית בהתאם לתקציב שניתן לו, ובהתאמה לסלים שנקבעו במסגרת התוכנית, הוא יכול לעשות את זה גם במסלול הירוק, חבר הכנסת מעוז, שהוא מסלול התוכניות המאושרות על ידי המשרד, וגם עם מסלול כחול, שהן תוכניות שהן יזומות על ידי הרשות המקומית

נועה בן אריה:  וגם באמצעות יוזמות בית ספריות כאלה ואחרות

אבי מעוז: המסלול הכחול הוא לא רק על ידי הרשות המקומית

אבי מעוז:  הוא גם על ידי ארגונים פרטיים

נועה בן אריה: גם על ידי ארגונים שעוברים אישור

נועה בן אריה:   הם עוברים בחינה ובדיקה

אבי מעוז: 
הם לא עוברים שום אישור והם לא עוברים בחינה ובדיקה פדגוגית

נועה בן אריה: חבר הכנסת מעוז, אני רוצה להשיב לך

נועה בן אריה:  בשונה מתוכניות אחרות שהיו בעבר – עצם קיומן במאגר התוכניות – התיר למנהל בית הספר להכניס תוכנית מבלי לבדוק דבר וחצי דבר, לא למול הרשות ולא למול אף אחד, כעת לתוכנית הזאת יש מסלול סדור לאישורה

נועה בן אריה:  כאשר התוכנית נבנית במסגרת הסל המוסדי, היא עוברת ראשית את ההידברות עם הרשות המקומית

נועה בן אריה:  כאשר מנהל אגף החינוך נותן דעתו לה, בצד הפדגוגי, והגזבר של הרשות המקומית נותן דעתו לה בצד הכספי

נועה בן אריה:  לאחר מכן היא עוברת לאישור של ועדה מלווה, הוועדה המלווה כוללת בתוכה נציגים ממשרד החינוך

נועה בן אריה:  זה לא דבר שהיה קיים קודם לכן, כאשר עסקנו במאגר הירוק

נועה בן אריה:  ולכן כבר כאן, חבר הכנסת מעוז, יש מצב טוב יותר, מהודק יותר, בריא יותר בהיבט של מה נכנס למוסדות החינוך, מאשר מה שהיה בעבר

נועה בן אריה:  אני חוזרת רגע לשותפות, כאשר אנחנו מדברים על העניין שזה עובר בעצם שני שלבי אישור

נועה בן אריה:  המשמעות היא שמנהל בית הספר אולי מקבל גמישות ואוטונומיה – ואנחנו חושבים שזה דבר מבורך חשוב – וזו בדיוק הדרך, לייצר את השותפות המלאה בין בתי הספר לבין הרשות המקומית

נועה בן אריה:  ולטפח ולהרים את מנהלי בתי הספר, ולתת להם את הבמה הראויה להם, ברמה של הפיתוח הפדגוגי שבית הספר זקוק לו בשיתוף עם הרשות המקומית והמדיניות שלנו

נועה בן אריה:  ולכן אני חושבת שבשונה מדברים אחרים שבהם ביזור הסמכויות והחזרת הכוח לידי הרשות המקומית, בעיקר על רקע הקורונה, פה אני חושבת שהאיזון הוא נכון

נועה בן אריה:  השלטון המקומי היה ער לאיזון הזה, הוא חשב שנכון יהיה לתת את הגמישות למנהלים, לדעת לייצר את השיתוף והשותפות עם הרשות, לאפשר לה את מנגנוני הבקרה והפיקוח, גם על הביצוע של התוכנית, גם על קיום המדיניות של הרשות המקומית כרשות חינוך מקומית, וגם כמובן על העמידה ביעדי התקציב שלה

נועה בן אריה:  זו גם הסיבה שההסדרה של חשבונות הבנק הללו, חייבת לכלול – ואני מתייחסת בעניין הזה גם לניירות עמדה שהוגשו כאן לוועדה – גם נציגות של הגזברות ברשות המקומית, כמי שנושא באחריות הכי משמעותית

נועה בן אריה:  זה לא אומר בשום צורה, אדוני היושב-ראש, וחברי הכנסת הנכבדים, שהמנהלנית כפופה פדגוגית לגזבר – ממש לא

נועה בן אריה:  פדגוגית ויומיומית היא כפופה למנהל בית הספר, והיא עובדת בצמוד איתו

נועה בן אריה:  בהיבט של ניהול החשבון היא חייבת לשקף את עמדת הרשות המקומית, ועמדת הגזבר כמי שנושא באחריות ובנטל לקיום אותו תקציב

נועה בן אריה:  תודה

יוסף טייב: אבי אתה רוצה להגיב?  

אבי מעוז: כן, אני רוצה להגיד שהגברת הנכבדה לא דייקה לגבי המסלול הכחול – ממה שאני יודע,

אבי מעוז:  יכול להיות שמהצד של הרשויות המקומיות רואים את זה ככה

אבי מעוז:  במסלול הכחול אין שום בדיקה

אבי מעוז:  משרד החינוך מכניס את כל התוכניות למסלול הכחול, ללא שום בדיקה

אבי מעוז:  מספיק שאתה מכניס את זה למערכת גפ"ן –  אני מדבר על ארגון פרטי שרוצה להעביר תכנים מסוימים – ואם אתה הבאת את כל הטפסים אתה מאושר למסלול הכחול

אבי מעוז:   במסלול הירוק זה נכון, שיש פדגוגיים שבודקים אותם, את כל התוכניות שנכנסו למסלול הכחול

אבי מעוז:  אבל אנחנו מדברים על כ-12 אלף תוכניות שנמצאות במסלול הכחול, כך שהם לא נבדקו פדגוגית

אבי מעוז:  ולכן אני חושב שלגבי המסלול הכחול, הגברת לא דייקה בדבריה

אבי מעוז:  אלא אם כן הרשויות המקומיות עושים את הבדיקה אחרי משרד החינוך

אבי מעוז:  קשה לי להאמין שכל רשות מקומית יכולה לעבור על 12 אלף תוכניות ולבדוק אותם

אבי מעוז:  אני חושב שנושא המסלול הכחול פרוץ לגמרי

אבי מעוז:   אני רוצה להגיד עוד הערה אחת, אני רואה פה את הגמישות הניהולית של מנהלי בתי הספר, אבל אני רוצה שתדעו שההורים לא שותפים לכל תוכניות ההעשרה אלה

אבי מעוז:  ההורים לא יודעים בכלל על מה מדובר, הם לא יודעים איזה תכנים מעבירים לילדים שלהם

אבי מעוז:  ומדי פעם אנחנו שומעים שההורים הופתעו ולא ידעו

אבי מעוז:  יש אפילו ניסיונות להסתיר דברים ולקרוא להם בשמות אחרים, כמו המקרה שהיה בראשון לציון, כך שאני חושב שאנחנו כחברי כנסת ובוודאי הוועדה ברשותך אדוני היושב-ראש, חייבים להיכנס לנושא הזה

אבי מעוז:  ולנסות לתרום קצת יותר לשקיפות, וקצת יותר לשיתוף ההורים במה שהילדים מקבלים בתוכניות העשרה

אבי מעוז:  תודה

יוסף טייב: חבר הכנסת מעוז, כמו שאמרתי לפני שאנחנו נגיע לתוספת השנייה אנחנו נצלול לעומק העניין

יוסף טייב:  קבענו שלושה דיונים, אני מאמין שלא נשתמש בשלושת הדיונים

יוסף טייב:  אבל זה התכנון

יוסף טייב:  אפרופו אותו נייר עמדה שהגיע מארגון מנהיגים

יוסף טייב:  ארגון מנהלי בתי הספר, סיגל ראש מנהלת בית הספר

יוסף טייב:  בבקשה

סיגל ראש: בוקר טוב, אני מנהלת בית ספר בראש העין, חברה במנהלת מנהיגים

סיגל ראש:  אני מודה לכם על הזכות שניתנה לי לדבר כאן

סיגל ראש:  קודם כול, החוק הזה בא להסדיר את הגמישות הניהולית שלנו כמנהלי בתי ספר

סיגל ראש:  אני שומעת פה כל מיני גופים, אני לא שומעת מנהלי בתי ספר, וזה מאוד מאוד חשוב לשמוע

סיגל ראש:  אני כמובן לא מייצגת את דעתי האישית בלבד, אלא מביאה את הקולות מהשטח

סיגל ראש:  אנחנו באמת שמחים על הרצון לתת גמישות ניהולית למנהלי בתי הספר

סיגל ראש:  באוגוסט, כשקיבלנו את בשורת גפ"ן, כתבנו נייר עמדה ואת דעתנו על התיקונים שצריכים להיעשות

סיגל ראש:  בסופו של דבר, מי שמתמודד עם גפ"ן ביום-יום הם אנחנו, מנהלי בתי הספר שמתמודדים עם כל הדברים שצריכים להיעשות שם – כמה תיקונים, שדרוגים ודיוקים בתוך החוק שניתן

סיגל ראש:   אני רוצה להתייחס לשלוש נקודות

סיגל ראש:  קודם כול יש ביורוקרטיה מאוד מאוד גדולה

סיגל ראש:  הזכירה פה החברה מקודם את הנושא של הקורונה שהיה מדהים

סיגל ראש:  אני הייתי בקורונה זה היה מאוד מאוד קשוח מול הרשויות המקומיות

סיגל ראש:  מכיוון שעל כל דבר היה צריך – ברמה של דפי ציור – חתימות

סיגל ראש:  וזה מאוד מאוד קשוח שאנחנו תלויים כל הזמן במישהו אחר

סיגל ראש:  לא כי מישהו לא רוצה לתת לנו או לא רוצה לעשות עבורנו, אבל זה לא פשוט

סיגל ראש:  בסופו של דבר, בית הספר מתנהל ביום יום, וצריך לנהל את עצמו בלי כל הזמן להיות

סיגל ראש:  לדבריך, כל תוכנית שאנחנו מכניסים לבתי הספר, אני לא מקבלת עליה באופן אוטומטי אישור ואני עושה מה שבא לי – ממש לא

סיגל ראש:  אנחנו כותבים ומגישים תוכנית עבודה, התוכניות שלנו עוברות ומקבלות את האישורים הנדרשים של הרשות

סיגל ראש:  זה לא ברמת אישור אלא אנחנו עובדים בשיתוף פעולה

סיגל ראש:  מקבלים גם דרך הפיקוח וגם דרך הרשות

סיגל ראש:   הביורוקרטיה של החשבוניות של שתי מערכות הכספים שאנחנו עומדים מולם, וכל הדבר הזה מאוד מאוד מקשה עלינו

סיגל ראש:  כי בסופו של דבר אנחנו אמורים להתעסק בפדגוגיה, אנחנו אמורים להתעסק בחינוך, אנחנו אמורים להתעסק ברגשי, אנחנו אמורים לראות את הילדים

סיגל ראש:  אני מוצאת את עצמי מתעסקת המון במשרד

סיגל ראש:  לחפש את החשבוניות, איפה הם נמצאים, לאן לשייך אותם וכולי

סיגל ראש:  אני לא אלאה אתכם

משה טור פז: אני מבקש שכן תלאי אותנו

משה טור פז:  הנושא הזה מאוד חשוב

סיגל ראש: על כל תוכנית שאני מביאה בגפ"ן, אני צריכה קודם כול לבחור אותה ולהתאים את השכבה שלי, שזה בסדר, לא תמיד השכבות מתאימות

סיגל ראש:  אני רוצה להביא הצגה לכל בית הספר

סיגל ראש:  אין לי את האפשרות לבחור את כל בית הספר, צריך לעשות כל מיני תהליכים בבחירה

סיגל ראש:  אחר כך התאמה של החשבוניות - זה לא שנעשה שם משהו לא חוקי או לא נכון, אבל יש דברים שצריכים לעבוד עליהם בתוך גפ"ן ולשבת איתנו מנהלי בתי הספר, ולשמוע מאתנו מה קשה ומה לא עובד

סיגל ראש:  אחר כך צריך להזין חשבוניות, המזכירה מזינה חשבוניות במערכת אחת, אני צריכה למשוך מתוכנית שנייה

סיגל ראש:  זה המון תקלות טכניות, המון התעסקות בדבר הזה

סיגל ראש:  צריך לשבת איתנו עם מנהלי בתי הספר והמנהלניות, ולראות – אני מדברת אליכם כי אתה הנציג של התוכנית מהמשרד – איך עושים את הדברים האלה, כדי לעכל

סיגל ראש:  זה חייב להיות באחריות שלנו, אני חייבת לדעת – אני לא יכולה לתת למנהלנית לעשות ולהזין ולמשוך

סיגל ראש:  אני צריכה להיות על זה, אבל בלי שזה ייקח לי כל כך הרבה זמן

סיגל ראש:  זה משהו שהוא מאוד מאוד קשוח ביום-יום

סימון דוידסון: מתי אתם מגישים את התוכנית בעצם? 

סיגל ראש: אנחנו מתחילים לכתוב אותה כבר בקיץ, מאחר ואנחנו כבר מכירים את תוכנית גפ"ן, יהיה לנו יותר קל

סיגל ראש:  בשנה שעברה קיבלנו אותה בחופשה, ולקח טיפה יותר זמן, אני זוכרת שעד נובמבר משהו כזה

סיגל ראש:  עכשיו אנחנו כבר נכתוב את התוכניות לפני כן, אני כבר יודעת מה זה גפ"ן, אנחנו כבר יודעים ונדע מה לעשות, אנחנו לימודי ניסיון של שנה שלמה, בקורונה זה היה קצת שונה

סיגל ראש:  היום אנחנו נעשה את הדברים האלה והתוכניות יהיו מוגשות לפני כן

סיגל ראש:  אני חושבת שרוב המנהלים בוחרים במסלול הירוק, הוא גם הרבה יותר נוח ופשוט לנו

סיגל ראש:  חשוב לי שתבינו ושכולם ידעו, שמי שבחר להיות מנהל בית ספר, בא ממקום טוב, ממקום של שליחות, בא לעשות למען

סיגל ראש:  יש אוכלוסיות שונות והלמען שלי כנראה יהיה שונה מהלמען של מישהו אחר, ואת זה גם נצטרך לקבל

סיגל ראש:  שלכל אוכלוסייה תהיה הזכות לבחור את מה שמתאים לקהילה שלה

סיגל ראש:   אם יש מנהלים שעושים דברים בסתר, אז תטפלו בהם

סיגל ראש:  אני לא מוכנה שידברו על מנהלים

סיגל ראש:  אני מנהלת שבאה מאוד מאוד בשקיפות, רוב או כל חבריי הם כאלה, אני לא מכירה כאלה שעושים דברים לא חוקיים

סיגל ראש:  אבל כשיגיע מישהו שיעשה משהו לא חוקי, טפלו בו

סיגל ראש:  אי-אפשר שכולנו נשלם את המחיר על פושע אחד

סיגל ראש:  מתנצלת על המילה

סיגל ראש:  זה לגבי הביורוקרטיה

סיגל ראש:  הייתי ברורה?  

סימון דוידסון: היית ברורה, אני רוצה לחדד משהו

סימון דוידסון:  יש רכזת חברתית בבית ספר נכון? היא בעצם מכינה תוכנית למנהלת

סיגל ראש: לא, ממש לא, ביחד

סיגל ראש:  אף אחד לא עובד לבד

סימון דוידסון: בסוף זה ביחד

סימון דוידסון:  התוכנית הזו עוברת למנהלת ביחד מחליטות שזה מה שרוצות לעשות

סימון דוידסון:  כמה זמן מהתוכנית עצמה עד לביצוע של התוכנית? 

סיגל ראש: אני לא יכולה להגיד, תלוי מתי

סיגל ראש:  בגדול תלוי מה אתה צריך, אתה יוצר את הקשר עם הספקים שאתה רוצה לעבוד איתם

סיגל ראש:  הם שולחים את הצעת המחיר שלהם, אחרי הצעת המחיר שלהם אתה מזין אותם בגפ"ן, לפי הצעת המחיר שלהם

סיגל ראש:  להגיד לך שכל הצעת מחיר תואמת את מה שיש בגפ"ן? לא

סיגל ראש:  יש המון עבודה לעשות שם

סיגל ראש:  אתה מביא את ההצגה, אנחנו חותמים, יש תהליך לפני כן, מזינים את זה למערכת, רק אחרי כמה ימים אני יכולה לראות את זה

סיגל ראש:  ואני צריכה למצוא את החשבונית שמטיילת בין כל מיני ספקים שונים

סיגל ראש:  אני עובדת בלילה כי בבוקר אני עם הילדים

סיגל ראש:  בלילה אין לי תמיכה טכנית, ואז המון דברים מתעכבים ומתעכבים

סיגל ראש:  ואם תראה את הגפ"ן שלי אישית, עדיין לא כולו משויך

סיגל ראש:  כי אני צריכה זמן בשביל לעשות את זה – זה מורכב

יוסף טייב: חבר הכנסת דוידסון, לא היית בהתחלה אבל אמרתי שאנחנו נכנס דיון מפורט על תכנית גפ"ן

יוסף טייב:  כי מאותה החלטת ממשלה, מאז אותו יישום של גפ"ן, לא הייתה ישיבה בוועדה, כדי ללמוד את התהליכים

יוסף טייב:  אני שומע מהרבה מנהלים, שהם פשוט ברוב המקרים מתעסקים כמעט רק בזה

יוסף טייב:  וזאת לקונה שצריכים לבדוק

יוסף טייב:  איך אנחנו פותרים אותה

יוסף טייב:  אבל כרגע ביקשתי לכנס את הדיון סביב חוק ההסדרים

יוסף טייב:  והיה חשוב, בגלל שלא הייתה פה ישיבה בוועדת החינוך, לקבל איזשהו רקע, כדי שנבין מה אנחנו באים לסדר ונקבל איזשהו רקע מינימלי על הלקונות בתוכנית גפ"ן

סיגל ראש: 	 מעולה

סיגל ראש:  וזה חשוב גם לחוק ההסדרים כי אלה דברים שצריכים – אני לא משפטנית ואני לא יודעת איך זה נכנס בתוך כל מיני חוקים – לקחת אותם בחשבון

סיגל ראש:  כי בסופו של דבר, אני מניחה, כשקובעים חוק קצת יהיה קשה לזוז ממנו, ולעשות עוד הפעם תיקונים

יוסף טייב: שאת רוב הדברים אנחנו מתקנים בתוך המדריך ופחות בתוך הכיתה

סיגל ראש: מעולה, אז אני מעלה את הדברים

סיגל ראש:  יש את הנושא של הרצף השש שנתי

סיגל ראש:  מנהל בית ספר שש שנתי, נתקל בקושי

סיגל ראש:  כי כשמעבירים את חשבונות גפ"ן אלינו, לבתי הספר היסודיים, זה מגיע אליי

סיגל ראש:  חטיבות צעירות הן איתי בתוך בית הספר, אבל אין לי להן תקציב

סיגל ראש:  אני מתקצבת אותן יחד איתנו

סיגל ראש:  אבל הן לא נמצאות שם

סיגל ראש:  אני מדברת עכשיו על השש שנתי, על חטיבות הביניים והתיכונים

סיגל ראש:  מנהל של כל השש שנתי יכול לחתום רק על התיכון, ומישהו אחר חותם על חטיבת הביניים, ובעצם נוצרים שני בתי ספר

סיגל ראש:   הביורוקרטיה של להכניס חזון ולהכניס תוכנית עבודה – צריכה להיעשות פעמיים כשמדובר בבית ספר אחד

סיגל ראש:  ואז נוצרות כאן תקלות שדוברו ושהתבקשו לתיקון

סיגל ראש:  בתי הספר הכוללניים של בית החינוך המיוחד, עדיין לא נמצאים בתוך החוק הזה

סיגל ראש:  יש תוכניות במסלולים מסוימים שנמצאות רק בגפ"ן, ובתי ספר החינוך המיוחד, לא יכולים לקחת אותם, גם אם הם היו והופעלו אצלם בעבר

סיגל ראש:  אלה הדברים הגדולים שאנחנו רוצים

סיגל ראש:  דבר אחד נוסף שאני רוצה להתייחס אליו הוא לנושא הרשויות המקומיות

סיגל ראש:  אנחנו בעד העברת כספים ישירות למנהלי בתי הספר

סיגל ראש:  צריך לסמוך עלינו, אנחנו שם לטובת החינוך, בסופו של דבר אנחנו החינוך

סיגל ראש:  ואם הדברים יעברו בכל כך הרבה ביורוקרטיות עד שהם יגיעו אלינו, אנחנו מאבדים בעצם את כל הנושא הזה

סיגל ראש:  בעלויות וברשויות שמקבלות את התקציב וצריכות להעביר, מהשטח ממנהלים שפנו אלינו, שיש רשויות שלא תמיד מעבירות את הכול בזמן ומנהל לא רוצה להתלונן על הרשות שלו, ויש כאן איזושהי בעיה כשזה מגיע דרך ולא ישירות

סיגל ראש:   אני בעד שהכול יהיה בשיח, אתם יודעים שאנחנו גם מפרישים בין 20% ל-35%, תלוי ברשות, מהכספים שהגיעו אלינו, לדברים שהיו בגפ"ן

סיגל ראש:  למשל: שחייה, אם בעבר הרשות הייתה משלמת או שיעורי אנגלית לכיתה ב' או כל מיני תוכניות שהיו ממומנות בעבר על ידי הרשות, עכשיו אנחנו יודעים את זה מראש, ואנחנו משלמים את זה מתוך ה-20% הרשותי, לתוכניות רשות

סיגל ראש:  ואין שום תוכנית שאנחנו מכניסים בלי

סיגל ראש:   השיח הזה הוא מאוד חשוב

סיגל ראש:  זה לא בית ספר פרטי של אף אחד מאיתנו, אבל עם זאת צריך לתת לנו גמישות

סיגל ראש:  בידיים שלנו יש כל יום ילדים

סיגל ראש:  החיים של הילדים, הרגשיים שלהם בעיקר, הבטיחותיים והפיזיים שלהם, נמצאים

סיגל ראש:  אז אם סומכים עלינו בזה, בוודאי שבענייני כסף צריך לסמוך עלינו בעיניים עצומות

סיגל ראש:  הרשאת חתימה – אני חושבת שאנחנו חלוקים בנושא

סיגל ראש:  הרשאת חתימה צריכה להיות של מנהל בית הספר והמזכירה

סיגל ראש:  כשהזכירה כפופה למנהל בית הספר ולא לגזבר

סיגל ראש:   זה לא יהיה מופקר, זה צריך להיות תמיד בהלימה, בשיח ובבדיקה של כולם

סיגל ראש:  היא לא יכולה להיות תלויה בגזבר כל הזמן, על כל חתימה שלה

נירה לאמעי: מה הכוונה שהיא לא יכולה להיות תלויה בגזבר בכל חתימה?  

סיגל ראש: אני בניהול עצמי, אנחנו חותמים בבית הספר

סיגל ראש:  אני נכנסתי לבית ספר שהיה כבר בניהול עצמי

סיגל ראש:  יש בתי ספר חדשים – כבר דיברתם על הדברים האלה אז אני פחות מרחיבה – שצומחים למשל או ברשויות מסוימות בתי ספר אחרים,  שהכול עובר דרך הגזבר, הגזבר צריך לחותם על כל שיק – על כל 100 השקלים של ניירות צילום – צריך ללכת לגזבר ולהחתים אותו

סיגל ראש:  המנהלית עובדת בתוך בית הספר, אבל כל הזמן כפופה לגזבר

נועה בן אריה:  אני יכולה להגיב על העניין הזה? חלק מההסדרה שאנחנו עושים אותה כאן, היא בדיוק כדי לא לייצר את אותה תקנה

נועה בן אריה:  מה שקרה במהלך השנים, שחלק מהרשויות המקומיות שהבינו שהחשבונות המוסדיים כפי שהם מתנהלים לא תואמים את הוראות הדין הכללי

נועה בן אריה:  הם אמרו רבותיי, אנחנו לא לוקחים סיכון אנחנו משמרים שליטה ב-100%

נועה בן אריה:  כל שיק או כל הוצאה או כל עפרון שצריך להירכש על ידי בית הספר, יעבור דרכי – דרך הגזברות

יוסף עטאונה: זאת הייתה פעולה לכאורה לא חוקית?  

נועה בן אריה: כן

נועה בן אריה:  ואילו עכשיו כאשר אנחנו נייצר את אותה הסדרה, קודם כול אנחנו יצרנו דין שמאפשר את חתימתה של המנהלית, זה דבר אחד

נועה בן אריה:  הדבר השני, שהחלק השני של מהלך ההסדרה הזה, הוא הסיפור של מתן מסלול לבניית התוכנית המוסדית והתקשרויות עם תוכניות בפטור ממכרז

נועה בן אריה:  גם לקצר את התהליכים של הבניית התוכנית – אני משיבה לך על העניין של התהליכים ואורכם במשכם – לקצר את התהליך של הפניית התוכנית המוסדית, על ידי זה שבכל מה שקשור ברכש ובבניית התוכנית בהיבט הפדגוגי, מסלול ההתקשרות של המוסד החינוכי יהיה קצר יותר

נועה בן אריה:  הוא לא יצטרך לעבור דרך הרשות המקומית וועדת המכרזים שלה, אלא  בהיותו מרכיב פדגוגי בתוך התוכנית המוסדית, אפשר יהיה להעביר אותו בפטור ממכרז

נועה בן אריה:  זה החלק השני של ההסדרה במסגרת התקלות שנתקלנו בהם כאשר גפ"ן עלה לאוויר

נועה בן אריה:  ואת זה אנחנו מתקנים במסגרת תקנות – אני מקווה בקרוב – העיריות מכרזים, באמצעות הוראת פטור

נועה בן אריה:   	אני רוצה להאמין, שהשנה הזאת, השנה שבה אנחנו ככה משתפשפים על התוכנית לראשונה, ולומדים תוך כדי תנועה את היקף הגמישות, ואת האופק שבו זה מתנהל, עם הפינג פונג שנדרש בית הספר לגזברות, לרשות המקומית ולמנהל אגף החינוך

נועה בן אריה:  אנחנו נייצר איזושהי שיטת עבודה, איזושהי מתודת עבודה, שאם נתכנס לכאן בשנה הבאה, ונשאל כמה זמן לוקח לך לאשר תוכנית? אני מניחה שהתשובה תהיה קצת שונה

נועה בן אריה:   	היום אנחנו יצרנו הוראות מעבר או התנהלות בתקופת מעבר, שצריך לומר ביושר, הם קצת מסורבלות אבל הן לא הותירו לנו ברירה

נועה בן אריה:  בשביל לצאת לדרך היה פה גם תהליכים, שהם קצת מסורבלים שאני מקווה, שעם הסדרת החקיקה והפטור, אנחנו נוכל לפשט אותם

סיגל ראש: בקשה שאנחנו חוזרים עליה כל כך הרבה פעמים, שבכל דבר כזה חייבים להיות מנהלי בתי ספר, לא ייתכן שאנחנו לא נמצאים בשיח כזה, אני שמעתי גם לפניי שהוא אמר: משרד הפנים, משרד האוצר, משרד הזה

סיגל ראש:  היה מנהלים? זאת אומרת מי יכול לדעת מה קורה בשטח הכי טוב, אם לא אנחנו? אני ממש מבקשת שאנחנו נהיה חלק בלתי נפרד מהדיונים, בכל דבר שקשור לבתי הספר – שינויים בוודאי

סימון דוידסון: נקודה מאוד חשובה

דודי מזרחי: רק לציין, אנחנו נפגשנו עם אלפי מנהלים, בראש ובראשונה עם הארגון היציג, הסתדרות המורים, מנהלי בתי הספר, גורמים נציגים של הארגון, באופן שוטף ושיטתי

דודי מזרחי:  והוטמעו בגפ"ן מאות שינויים

דודי מזרחי:  יצא גם מכתב של המנכ"לית הקודמת, שתיאר שורה ארוכה של שינויים שהוקמו בעקבות השיח עם מנהלי בתי הספר ועם גורמים בשטח

דודי מזרחי:  מעבר לזה, מאות מפגשים, לא עשרות, מאות מפגשים עם מנהלי בתי הספר בכל הרשויות המקומיות

דודי מזרחי:  גם החברים שנמצאים כאן בצוותים במטה ובמחוזות, השיח היה מאוד מאוד אדוק עם המנהל

דודי מזרחי:  תמיד יהיה הגורם הבודד שלא ישבו ספציפית איתו

סיגל ראש: אנחנו מדברים כארגון מנהיגים

סימון דוידסון: 
אבל הסתדרות המורים לא מייצגת את ארגון המנהלים

סיגל ראש: ארגון מנהלים מייצג נטו מנהלים

דודי מזרחי: אנחנו לא יכולים לשבת עם כולם

דודי מזרחי:  אנחנו יושבים עם הרבה מאוד ארגונים

סיגל ראש: ארגון מנהלים הוא לא עוד ארגון

יוסף טייב: ברשותך, כמה מנהלים מונה ארגון המנהיגים? 

סיגל ראש: 	 אנחנו 2,000 מנהלים, אנחנו עובדים על זה

סיגל ראש:  זה ארגון חדש – אני מסכימה

סיגל ראש:  יש לנו עוד דרך לעבור ומה לעשות, אי-אפשר להתעלם מאיתנו אנחנו המון מנהלים

סיגל ראש:  יש גם מנהלים שטרם עברו אלינו בדיוק מהסיבות האלה, כי יש ארגונים חזקים יותר, ואני לא רוצה לפתוח את הדיון הזה כרגע

דודי מזרחי: אנחנו לא מתעלמים

יוסף טייב: דודי, בלי לקבוע עמדה, תשתדלו לשבת גם איתם

יוסף טייב:  אני לא אומר שאתם חייבים, והמשרד לא חייב לקבל את העמדה של כולם, אבל לצרף אותם

סיגל ראש: לקחת את זה לתשומת הלב, ולשמוע אותנו

יוסף טייב: זה לא הנושא

יוסף טייב:  ואני בוודאי לא האיש שייקבע לכם עם מי לשבת

שרית חאיק שפיגלשטיין: רק לדייק, המנהלים והגברת הנכבדה הם עובדים של משרד החינוך

שרית חאיק שפיגלשטיין:  הם יכולים לפנות בדרך המקובלת בתוך משרד החינוך כדי להעביר את ההערות שלהם

סיגל ראש: אנחנו מעבירים דרך ארגון מנהיגים

סיגל ראש:  אי-אפשר להתעלם מארגון כל כך גדול של מנהלים

יוסף טייב: רק ברשותכם, אני אתן את רשות הדיבור לחברי הכנסת שלא דיברו

יוסף טייב:  בואו נסכם שבעוד עשר דקות מעכשיו נתחיל בהקראה

יוסף טייב:  אז חברי הכנסת, ורונית מייד אחרי זה

יוסף טייב:  יוסף עטאונה, רק תביע את דעתך

יוסף טייב:  אין הצבעה היום, הכול בנחת, יש זמן

יוסף טייב:  יש לנו בחוק ההסדרים חוק אחד

יוסף טייב:  בבקשה, יוסף

יוסף עטאונה: קודם כול אני מסכים איתך, כבוד היושב-ראש, שהנושא של גמישות ניהולית הוא נושא כל כך חשוב

יוסף עטאונה:  זאת רפורמה שנכנסה, ושלצערי לא התקיים עליה דיון מעמיק, לא בוועדה הזו ולא במקומות אחרים

יוסף עטאונה:  כמו הרבה רפורמות שהולכים ונכנסים אליהן בתוך משרד החינוך, ללא הערכה ראויה ובדיקה משמעותית

יוסף עטאונה:   ולכן הפער בין הרפורמה עצמה של גמישות ניהולית והתכלית שלמענה הפעילו אותה במשרד החינוך, והדיון הספציפי הזה של החקיקה המוצעת, ואני מתפלא גם לגבי השלטון המקומי לגבי ההסכמה בצורה הזו, לגבי החקיקה הזאת והשינוי

יוסף עטאונה:  אחד, לגבי החשבון בנק, כי הדבר הוא לא תקני

יוסף עטאונה:  וברוב המקומות לפחות שאני מכיר ברשויות חזקות שאכפת להם מהחינוך, וברשות חינוך מקומית, יש חשבונות בנק למוסדות כבר שנים

יוסף עטאונה:  25-20 שנים

יוסף עטאונה:  וגם המזכירה והמנהלית בתוך בית הספר חותמות, מבלי לחזור לגזבר

יוסף עטאונה:   בתיקון המוצע היום, יש סיכון מסוים ויש פרדוקס

יוסף עטאונה:  מצד אחד, ואני בעד, ברמה העקרונית לתת גמישות ניהולית ותקציבית למנהלי בתי ספר בתוך המוסדות

יוסף עטאונה:  אבל עד עכשיו זה נעשה מתוך החלטה פנימית של רשות מקומית, איך לנהל את החינוך שלה בהלימה עם מנהלי בתי הספר

יוסף עטאונה:  ואני כרשות מקומית פותח את החשבון למנהל בית הספר ולמזכירה, כחלק מתוכנית העבודה של מערכת החינוך

יוסף עטאונה:  אני הייתי מעביר את הכסף כרשות מקומית, לתוך החשבון הזה ומאפשר גמישות למנהל

יוסף עטאונה:   	היום באים ומציעים, אחד, לקחת את הרשות צעד אחורה

יוסף עטאונה:  ולתת אוטונומיה מלאה למנהל בתוך מלאה כמעט בכל, ללא דרך מוסדרת איך לאשר ואיך להתקדם

יוסף עטאונה:  ואז מצד אחד, החשבון הוא של הרשות המקומית וגם האחריות המשפטית היא של הרשות המקומית עצמה, וההחלטה היא במקום אחר

יוסף עטאונה:  ואז אם יש בקרות של משרד החינוך, כי מזה נגזר בסוף כסף, אם יש בקרות על התנהלות בביצוע התוכנית במוסדות החינוך, ויש תקלות או יש קיזוזים, מנהל בית הספר כשקיבל וצריך לקבל, גם את האחריות וגם את הסמכות – הוא בצד

יוסף עטאונה:   לפני שהגעתי לדיון דיברתי עם מנהלי בתי הספר, עם מנהלי אגפי החינוך, עם ראשי הרשויות וגם עם הורים – ולכן כשבאים לעשות את התיקון צריך לעשות אותו נכון

יוסף עטאונה:  כי מצד אחר, מנהלי בתי הספר, ויושבת הנציגה של אחד הגופים שהם כבר עוסקים בניהול בתי ספר

יוסף עטאונה:  הרי כל המעבר הזה להפוך את המנהלים והביורוקרטיה הקיימת, ללא שום תוספת בכוח אדם, כמנהל בית ספר פתאום נופלים עליו תקציבים מפה עד להודעה חדשה, הוא לא התרגל לנהל תקציבים בצורה הזו, זאת לא ההכשרה שלו לעקוב אחרי חשבוניות ולנהל חשבונות

יוסף עטאונה:  ופתאום הוא מתעסק בגפ"ן והוא לא מתעסק במהות, בתכלית של מערכת החינוך

יוסף עטאונה:  כשמדברים על גמישות על מה מדברים? רוצים ליצור מערכת מובילה ויעילה המקדמת את כל תלמידיה לפי הצרכים שלהם

יוסף עטאונה:  ואז מצד אחר, אני שם עליו את כל נושא התקציבים, ללא שום תוספת פיקוח אדם או כוח עזר בתוך המערכת, ואני רוצה שהוא גם יקדם את המערכת

יוסף עטאונה:  ולכן חשוב מאוד ההלימה בין הרשות המקומית ובתי הספר

יוסף עטאונה:  כי גם במערכת החינוך במציאות הקיימת היום, רוב מערכות החינוך שהצליחו, הצליחו כשיש רשויות מקומיות ויש רשויות חינוך בתוך המועצות, קיבלו אחריות והיו שותפים מלאים במציאות שקיימת היום מקדמת אין את שיתוף הפעולה המלא שיכול לקדם את מערכת החינוך

יוסף עטאונה:  זה הערות לגבי החשבון וזה לא דבר טכני, כי מזה נגזרות הרבה השלכות

יוסף עטאונה:  אני אשמח מאוד, כבוד היושב-ראש לדיון מעמיק ומהותי על כל הגמישות הניהולית

יוסף עטאונה:  תודה רבה

יוסף טייב: צריך לבדוק את הסיפור של ההקבצים, האם באמת המנהלים קיבלו או מקבלים ליווי? 
 

סיגל ראש: מקבלים

יוסף טייב: תתייחס לזה, בבקשה

דודי מזרחי: 	 צריך לזכור שלא מדובר בדבר חדש, יש מעין

דודי מזרחי:  בכל בתי הספר היסודיים הרשמיים, פעלה תוכנית הניהול העצמי

דודי מזרחי:  מדובר בעצם בנדבך נוסף של הניהול העצמי

דודי מזרחי:  אחת הלקונות המשמעותיות בניהול העצמי –   והיו על זה דיונים כאן בוועדת החינוך במשך שנים – בהרבה מאוד מקומות, לא ברוב המקומות, בכדי שזאת תהיה תקלה ברמה הלאומית, הייתה סיטואציה בעיקר ברשויות חלשות – חברי הכנסת גם במגזר הערבי – תופעה שהתקציבים שהמשרד העביר לרשות המקומית, לא הגיעו לבתי הספר

דודי מזרחי:   היו על זה דיונים בוועדת חינוך, אני וחבריי הינו צריכים לתת דין וחשבון על הנושא הזה

דודי מזרחי:  אחד השינויים שבאו לידי ביטוי בתוכנית גפ"ן, היה שהתקציב יעבור ישירות לחשבון הבנק של בית הספר, אבל מבלי לנתק את האחריות של הרשות המקומית

דודי מזרחי:  לא רק מבחינה טכנית, מבחינתי אני כגורם שמייצג את המשרד, הרשות היא שותף שלי

דודי מזרחי:  אם אנחנו – בחקיקה זה מוגדר – מנהלים במשותף את מערכת החינוך ולכן - - - 

יוסף עטאונה: לא, אתה כן מנתק

יוסף עטאונה:  אתה עושה סל רשותי וסל בית ספרי

יוסף עטאונה:  צריך סל אחד למערכת החינוך

יוסף עטאונה:  מנהל בית הספר לא יכול לעבוד בחלל ריק, הוא לא רשות חינוך מקומית

דודי מזרחי: מנהל בית ספר מקבל תקציב, אבל הוא לא יכול לקחת את התקציב הזה ולעשות איתו מה שהוא רוצה

דודי מזרחי:  תוכנית האב, הרי כמו שאמרת, גם מבחינה משפטית החשבון הוא חשבון הרשות – אבל גם במהות מבחינת כל המארג של גפ"ן, תכנית העבודה מחייבת אישור של הרשות המקומית, לצורך העניין רשות המקומית זה מנהל מחלקת החינוך וגם הגזבר

דודי מזרחי:  יכול להיות שיש מקומות – אגב, בניהול עצמי בגרסה הקודמת, אנחנו יודעים בוודאות שזה קרה

דודי מזרחי:  הרשות קיבלה את הכסף, העבירה את התקציב לבית ספר והפיקוח הזה היה מאוד מינימלי, מאוד מאוד מינימלי

דודי מזרחי:  כאן, הכול מקוון, כולם רואים את תוכנית העבודה, מנהל מחלקת החינוך ברשות צריך לאשר את התוכנית יחד עם הפיקוח של המשרד, ויחד עם הגזבר שצריך לוודא הלימה

דודי מזרחי:   	אני מסכים עם מה שעלה כאן, שהתהליך השנה היה יחסית ביורוקרטי

דודי מזרחי:  אנחנו עובדים כל הזמן, גם תוך כדי תנועה, כדי לפשט ולעשות אותו ידידותי יותר

דודי מזרחי:  במבט צופה פני עתיד, נרצה להטמיע – נתחיל השנה בפיילוט – להטמיע כרטיסי אשראי, כדי להקל את כל הפרוצדורות המאוד מאוד מורכבות של חשבוניות

דודי מזרחי:  נכנסים לפיילוט השנה, ובשאיפה בעוד שנתיים נוכל להטמיע את זה בכל הארץ

דודי מזרחי:  אבל זה עוד במבט צופה פני עתיד

דודי מזרחי:  בכל הארץ תהיה הקלה ברגולציה, אני אומר את זה לחבריי המנהלות, אבל זה תהליך

דודי מזרחי:   בכל מקרה הרשות לא מתנתקת, היא מאשרת את תכנית העבודה, והמנהל לא יכול לפעול לבד במרחב

דודי מזרחי:  יכול להיות שיש עוד תיקונים ואיזונים, אבל אין ספק שאנחנו במצב הרבה יותר טוב לעומת מה שהיה ביסודי

דודי מזרחי:  ועוד נקודה, כל בתי הספר מקבלים, באופן מובנה בתקציב שלהם, תקציב לטובת ליווי כלכלי

דודי מזרחי:  מנהל בית הספר יכול לקחת בתיאום עם הרשות רואה חשבון

יוסף עטאונה: למי יש קיזוז?  

דודי מזרחי: אחד הדברים שאנחנו התחייבנו לרשויות המקומיות ולבתי הספר, בגלל שאנחנו נמצאים בשנה הראשונה של הטמעה, שאנחנו לא נבוא לרשות המקומית ונחזה את התקציבים

דודי מזרחי:  אלא אם נעשה שימוש בזדון בתקציב או אם חס וחלילה הייתה עבירה מכוונת על הנהלים

דודי מזרחי:  זאת הייתה ההתחייבות שלנו, וככה אנחנו נפעל

דודי מזרחי:  לא בכדי הגענו להסכמה עם השלטון המקומי, אנחנו שותפים, אנחנו עובדים ביחד, אין לנו מטרה לפגוע באף אחד בתהליך, כולנו שותפים במערכה הזאת

יוסף טייב: תודה רבה

יוסף טייב:  חבר הכנסת סימון דוידסון, ואחריו מנהלת בית הספר רונית שמא

סימון דוידסון: תודה רבה, אדוני היושב-ראש

סימון דוידסון:  אני אדבר בקצרה, אני לא אאריך

סימון דוידסון:  כולנו צריכים להבין בשולחן הזה, אדוני היושב-ראש, שהדבר הכי חשוב בבית הספר הוא המנהל או המנהלת

סימון דוידסון:  מנהל טוב, מנהלת טובה בית הספר יצליח

סימון דוידסון:  מנהל חלש בית הספר לא יצליח

סימון דוידסון:  קודם כול צריך להבין ועברנו את זה, גם כהורים אנחנו מכירים את זה, הייתי עשר שנים במערכת החינוך לשמחתי, לא לשמחתי, לא משנה, בעבר

סימון דוידסון:  עברתי את התהליך הזה

סימון דוידסון:   אני אגיד לכם יותר מזה, אשתי בשנה שעברה קיבלה על עצמה תפקיד – לכן שאלתי אותך – כרכזת חברתית של בית ספר שש שנתי

סימון דוידסון:  ומאז אני לא כל כך רואה את אשתי

יוסף טייב: היא גם לא רואה אותך, הסתדרתם

סימון דוידסון: היא גם לא רואה אותי – זה נכון

סימון דוידסון:  התפקיד הזה של כל נושא הטיפול בתוכניות גפ"ן, של המנהלת וכל מי שעוזרת למנהלת

סימון דוידסון:  זה מגיע לשעות הלילה, כי במשך היום לא מצליחים לטפל בנושא הזה

סימון דוידסון:  ואז מתחילים דיונים בלילה, אני שומע את זה כל הזמן, בין המנהלת לרכזת החברתית: מה עושים עם זה? ואיך עושים את זה? ואיך נקבל? והביורוקרטיה והטפסים, והטופסולוגיה

סימון דוידסון:  כמו שציינת לפני מספר דקות

סימון דוידסון:   אני מבקש שני דברים

סימון דוידסון:  אחד, קודם כול שנבין פה כולנו על השולחן הזה, שהמנהלים חייבים להיות חלק מהתהליך הזה, חלק משמעותי

סימון דוידסון:  צריכים להיות קשובים לכל מה שהם חושבים ואומרים, כי הניסיון הוא שלהם

סימון דוידסון:  והדבר השני, הנושא הביורוקרטי

סימון דוידסון:  הנושא הביורוקרטי אני מבין שזה נושא כספי, וצריכים לעקוב אחרי כסף

סימון דוידסון:  גם בחברה הערבית, גם בחברה היהודית

סימון דוידסון:  אני מבין שזה יכול להגיע למקומות שאנחנו לא רוצים להגיע, שהכסף נעלם פתאום למקומות

סימון דוידסון:  אבל בסוף צריכים להגיע לאיזשהו תהליך שיהיה יותר פשוט ביורוקרטית, להפעיל את התוכניות המדהימות האלו

סימון דוידסון:  זו תוכנית מדהימה גפ"ן, באמת זה כלי אדיר לתלמידים, למורים, להורים ולכולם

סימון דוידסון:  אבל צריך לחשוב איך מלמדים את הנושא הביורוקרטי, וזה כבר בידיים שלכם, בעבודה מול המנהלות והמנהלים

סימון דוידסון:   אדוני היושב-ראש, אני רק רוצה לומר, שבסוף מהוועדה הזאת כמו שאני תמיד אומר: אם נהיה על זה, ונעקוב שלב אחר שלב, נוכל לעשות באמת שינוי משמעותי שיהיה יותר טוב

סימון דוידסון:  ואנחנו פה בשביל שזה יצליח

סימון דוידסון:  תודה

יוסף טייב: תודה רבה

יוסף טייב:  הסתדרות המורים, מנהלת בית הספר רונית שמא

רונית שמא: אני מנהלת בית ספר יפה נוף בירושלים, 25 שנים, אני מייצגת את מנהלי ירושלים בהסתדרות המורים, ואני מאוד מאוד מודה על האמירה שלך שאומרת, שהמנהל הוא האדם הכי חשוב במערכת, כי בסופו של דבר - - 

יוסף טייב: אחרי התלמידים

רונית שמא:  	- - הוא זה שדואג לתלמידים

רונית שמא:  אני חושבת שכדי שהתלמידים יהיו מרוצים, משכילים ותרבותיים

רונית שמא:  צריך מנהל חזק שבידיו יש כלים שהוא יכול להפעיל אותם, ויכול להפעיל אותם בצורה נכונה , רלוונטית, וקלה ומאפשרת

רונית שמא:  חברתי לארגון מנהיגים, אנחנו פה ביחד

רונית שמא:  בסופו של דבר מייצגים את כל המנהלים ואת מה שהם עוברים בשנה האחרונה, שזה פשוט סאגה שאי-אפשר לתאר גם פה בוועדה

רונית שמא:  לגבי הצעת החוק, אני מבינה שנותנים לנו אחריות יותר גדולה

נועה בן אריה: מעגנים

רונית שמא: מעגנים? נהדר

רונית שמא:  אני לא יודעת עד הסוף

רונית שמא:  אני רק רוצה להגיד ולבקש שבסופו של דבר שהאחריות לא תיפול עלינו

רונית שמא:  וניהול הכספים והאחריות המשפטית

נועה בן אריה: זה שומר עליכם

רונית שמא: אם זה שומר, אני סומכת עלייך

יוסף טייב: זה אחריות משותפת עם הרשות ביחד

רונית שמא: אני רוצה להתייחס למערכת גפ"ן, שיצרה מציאות בלתי אפשרית, ואני אתן שתי דוגמאות

רונית שמא:  אני אגיד שדודי ישב איתי במשך שנה שלמה עם דלית שטאובר, וזה נכון שדלית ישבה איתנו והקשיבה לנו, ורשמה

רונית שמא:  יש דברים ששינו, אבל לא את המהות

רונית שמא:  אני אדבר על שני דברים שמטרידים אותנו

רונית שמא:  אחד, הסרבול

רונית שמא:  אני רק אתן דוגמה, אנחנו לא מנהלים פעם ראשונה תקציב

רונית שמא:  אני 20 שנה בניהול עצמי, היה לי תקציב עבדתי עם רשות, היו כללים, היו סטנדרטים, היה לי כסף ביד

רונית שמא:  עשיתי המון תוכניות נורא יפות, גם בלי גפ"ן ובלי הסרבול הזה – זה היה מצוין

רונית שמא:  החיבור של משרד החינוך, הרשות ובית הספר, עבדו נהדר

רונית שמא:  השאלה במה מערכת גפ"ן תורמת? מה הערך המוסף שלה? בשנים האחרונות עבדתי עם מנהלת חשבונות אחת, ניהלתי 700,000 שקלים והכל עבד נהדר עם הרשות

רונית שמא:  והיו תוכניות נהדרות שהרשות העבירה, ושמחנו להם, על האיכות שלהם והיה יוצא מן הכלל

רונית שמא:  נכון, יכול להיות שיש כספים שהם לא העבירו

רונית שמא:  זה בין הרשות למערכת החינוך, אבל אנחנו המנהלים עבדנו מאוד יפה

רונית שמא:  עכשיו, השנה, במערכת גפ"ן אני מפעילה מנהלת חשבונות במשרה מלאה, מזכירה – שיש לנו, אנחנו בית ספר גדול 650 תלמידים ביסודי, מזכירה שעבדה איתי ועם בית הספר, חצי משרה שלה עם מנהלת החשבונות, סגנית ומנהלת בית ספר, שעוסקות כל היום בשיוכים של חשבוניות

רונית שמא:  זה לא ייאמן, זה בזבוז משווע, ואיזה ביורוקרטיה

רונית שמא:   דבר שני, אני רוצה לספר לכם, יש בגפ"ן סלים

רונית שמא:  חלק יחסי של הסלים הוא קשיח, בקשיח אני חייבת להכניס תוכניות שמשרד החינוך רושם בגפ"ן, שאני צריכה לקנות אותן

רונית שמא:  מישהו בדק אפרופו מסלול כחול, ירוק, איזה תוכניות יש? יש פה ויכוח על הבקרה של התוכניות

רונית שמא:  השבוע חתמתי בבכי על שיק של 20,000 שקלים, פעילות מומלצת בגפ"ן, חמש שעות לכיתות ה', ו' שהייתה אמורה להיות  ODT וציונות

רונית שמא:  ובפועל הייתה עלובה, מורות הספורט שלי יכולות להעביר בחינם תוכניות כאלה

רונית שמא:  זה היה מכעיס, הייתה לי תחושה של בזבוז כספי ציבור

רונית שמא:   אני חייבת לקחת את התוכניות האלה, כי אם אני לא אמלא את הסלים, כבוד היושב-ראש, אני לא יכולה למלא במשהו אחר

רונית שמא:  אז אני אומרת מה מתאים לי לרגשי-חברתי שימלא לי את הסל, זה לא בזבוז של כספי ציבור? אני לבד עושה משא ומתן עם גופים, 20 שנה ויותר, ואני מורידה אותם לקרקעית ומרוויחה בשביל הילדים – לכן המנהל חשוב – יותר תוכניות, יותר איכות עם יכולת פדגוגית וההבנה פדגוגית, הרבה יותר גדולה ממי ששם עושה ימינה שמאלה

רונית שמא:   ובעניין ההפרטה, כל הגופים האלה שנכנסים לגפ"ן מרוויחים אלפי שקלים, אלפי שקלים

רונית שמא:  תבדקו את זה

רונית שמא:  והם לא נותנים כלום יחסית למה שהם לוקחים, ויש פה הפרטת מערכת

רונית שמא:  דרך אגב החלק היחסי שאני מקבלת מהשנה שעברה, החלק של התוספת לבית הספר הוא 250,000 שקלים

רונית שמא:  מתוכם, חצי מזה קשיח שאני חייבת, מתוכם לוקחים לכל מיני דברים אחרים

רונית שמא:  נשארת לי דלתה יחסית מאוד קטנה לעשות משהו

רונית שמא:  אולי יש יתרון, אני יכולה לעשות יוזמות, אני שוכרת עמיתי הוראה ואני מפצלת ויש בזה המון

רונית שמא:  אבל המחיר הכלכלי, הביורוקרטיה והסרבול הם כאלה גדולים, שבשיחה הראשונה, דודי כשאני ישבתי אתכם ועם דלית, אמרתי: קחו את הכסף, תנו לי את החירות שהייתה לי

רונית שמא:  כי אם אתם מדברים על גמישות ניהולית ואוטונומיה וחירות, דעו לכם שזה ממש לא ככה

רונית שמא:  אנחנו עבדים של מערכת ביורוקרטית, שלא נותנת ערך מוסף באמת משמעותי, והיא יכולה לתת, באופן שהיא מתבצעת, היא לא נותנת

רונית שמא:  לכן, צריך פה ישיבה מאוד משמעותית על גפ"ן, ברחל בתך הקטנה, צריך לפרק את הקשיחות, הקשיחים ואת הביורוקרטיה

רונית שמא:  ולאפשר לעשות את העבודה, כדי שאנחנו לא נלך הביתה בעוד שנה

יוסף טייב: רונית, לפני שאני אתן לדודי לדבר, מהדברים של דודי אני חושב שהמשרד הולך לכיוון הזה

יוסף טייב:  אלא אם כן דודי יגיד אחרת

יוסף טייב:  כשהולכים על פיילוט וכן רוצים לפתוח – אני לא מדבר על הסיפור של התוכניות הקשיחות, שבאמת יש פה טענה – וצריך באמת בתוך המשרד לשקול ולראות איך אנחנו פותרים את הבעיה

יוסף טייב:  מדובר בתוכנית חדשה, המטרה של המשרד היא כן לתת את הגמישות, וכן לעשות את זה כמה שפחות מסורבל עם הזמן

יוסף טייב:  אני מסכים ואמרתי את זה גם בתוך דברי, שאני מכיר המון מנהלים שאמרו לי שהם שורפים המון זמן סביב הנושא הביורוקרטי הזה

יוסף טייב:  הם, המזכירות, מנהלות החשבונות ועוד

יוסף טייב:  אני מאמין שהמשרד כן רוצה להגיע לדבר הזה,

יוסף טייב:  מטרת המשרד היא בסוף – אני לא מדבר בשם המשרד, אבל ממה שהתרשמתי מהדברים של דודי – המשרד כן רוצה להוביל שהתהליך יהיה הרבה יותר קל, כדי לתת גם את הגמישות, וגם שהתוכניות יעברו יותר בקלות

יוסף טייב:  שוב, אני שם את הנושא של התוכניות הקשיחות בצד

יוסף טייב:  אני חושב שצריך בנושא הזה דיון מעמיק גם בתוך המשרד וגם פה בוועדה, לראות עד איפה אפשר גם שם לבוא לידי גמישות

יוסף טייב:  ואולי להוריד את האחוזים של אותן תוכניות קשיחות שהמנהלים צריכים להתנהל בהם

יוסף טייב:  	 בכוונה הלכתי על הקדמה רחבה מאוד, כי אני באמת חושב שהנושא חשוב

יוסף טייב:  לפני שאנחנו באים לתקן משהו שהוא מחייב את המציאות

יוסף טייב:  אנחנו צריכים גם להקריא את החוק ויש עוד המון דיונים

יוסף טייב:  אני מציע שבתוך ההקראה של הדברים, אם ישנם דברים שאתם חושבים שבתוך הניסוח ניתן או ראוי לתקן, בעקבות הערה כזו או אחרת, אז כמובן אני נותן זכות דיבור לכל אחד לבוא ולהוביל את הדברים

יוסף טייב:  לפני שאנחנו עוברים להקראה דודי, ולאחר מכן הממ"מ, אסף יסכם בקצרה, ונירה תעבור להקראה

דודי מזרחי: 	 קודם כול, כגורמים שמייצגים נהלים, אני מציע לכולנו שתמיד צריך להסתכל גם על חצי הכוס המלאה וגם על חצי הכוס הריקה

דודי מזרחי:  אפשר בלהט ובפומפוזיות לשים דגש ולהגחיך את חצי הכוס הריקה

דודי מזרחי:  אני האחרון שיטאטא מתחת לשטיח את העובדה שהייתה יותר מדיי ביורוקרטיה סביב גפ"ן

דודי מזרחי:  יש כאן תהליכים מורכבים, אדוני היושב-ראש, שכרוכים לא רק במשרד החינוך

דודי מזרחי:  יש כאן את החשב הכללי ונהלים של המדינה וכולי, והמשרד לא יכול לעשות דין לעצמו

דודי מזרחי:  מאוד מורכב

דודי מזרחי:  עם זאת, גם השנה, תוך כדי תנועה הקלנו באופן משמעותי את הביורוקרטיה בגפ"ן

דודי מזרחי:  יעד מספר אחת של המנכ"ל והשר השנה, להעצים ולהעמיק את התהליכים האלה, ולהפחית עוד יותר את התהליכים הביורוקרטיים

דודי מזרחי:  אני חושב שבהנחיות שיפורסמו בזמן הקרוב לקראת גפ"ן תשפ"ד, זה יבוא לידי ביטוי

דודי מזרחי:  אגב, אדוני היושב-ראש, גם בהפחתה של מה שעלה כאן, הנושאים הקשיחים, מאחר ואנחנו קשובים מאוד לשטח, להפחית שם ולהפחית בתהליכים הביורוקרטיים

דודי מזרחי:   חברתי, את מנהלת בית ספר מסוים, ועבדת טוב מאוד גם לפני תכנית גפ"ן והייתה לך גמישות, ואת עובדת גם ברשות מסוימת

דודי מזרחי:  אנחנו במשרד מסתכלים על כל הארץ, בית הספר הספציפי שלך לא מייצג את מה שקרה בכל מדינת ישראל

דודי מזרחי:  ואנחנו חייבים להסתכל על כל המדינה

דודי מזרחי:  אני מסכים שהביורוקרטיה, ונתת דוגמה ספציפית מבחינת המשאבים שהיו לך, זאת עיריית ירושלים שעובדת בצורה מסוימת, זה לא נכון לרוב מדינת ישראל, אנחנו מחויבים להסתכל על התמונה הכוללת

דודי מזרחי:  זה מבלי לגרוע ממה שאמרתי, אנחנו מחויבים לצמצום הביורוקרטיה, על פישוט ההליכים ולתת כלים טובים יותר למנהלים

יוסף טייב: הייתי כן מציע לקחת בחשבון את מה שנאמר פה

יוסף טייב:  אם ישנן מורות טובות ומקצועיות שיכולות להעביר תוכן, לא צריך לחייב את בית הספר - - -  

דודי מזרחי: אף אחד לא מחייב, זה אחד הדברים שיוגמשו לקראת שנה הבאה, ויאפשר לבתי הספר בחלק מהסלים לתת יותר יתרונות מהכוחות המקומיים של בית ספר ולהעצים אותם

דודי מזרחי:  נעשה על זה, היושב-ראש, דיון מסודר

יוסף טייב: אסף, ממ"מ, בבקשה

אסף וינוגרד: התייחסות קטנה לעומס הביורוקרטי

אסף וינוגרד:  דברים שיתייחסו חברי הכנסת וארגוני המנהלים

אסף וינוגרד:  אנחנו כתבנו מסמך בינואר האחרון, בנושא של שילוב תוכניות חיצוניות באמצעות גפ"ן, המסלול הירוק

אסף וינוגרד:  ויש לנו נתון שאולי יכול להוסיף ולהעיר את הסוגיה הזאת

אסף וינוגרד:  שלוש מבין עשר התוכניות המובילות שנבחרו בגפ"ן, הן תוכניות של ליווי כלכלי וייעוץ למנהלים

אסף וינוגרד:  יכול להיות שזה משהו שכן מעיד על קושי ביורוקרטי, על עומס ביורוקרטי ועל צורך של מנהלים בסיוע ועזרה

אסף וינוגרד:  זה רק התייחסות לנקודה הזו

אסף וינוגרד:   במסמך שלנו על רפורמת גפ"ן, יש עוד הרבה נתונים ומידע על הנושא

אסף וינוגרד:  יכול להיות שבדיון העקרוני על הרפורמה, נוכל להציג דברים ולתת תמונה יותר רחבה

אסף וינוגרד:  תודה

יוסף טייב: מעולה

יוסף טייב:  ברשותכם, יש מישהו בזום

יוסף טייב:  סמדר מורס, תנועת אחד בספטמבר

יוסף טייב:  ולאחר מכן אנחנו עוברים מיד להקראה

יוסף טייב:  כמובן מתוך ההקראה אפשר להביא הערות וקולות כדי לתקן במידת הצורך את הנוסח

יוסף טייב:  בבקשה גברתי

יוסף טייב:  לא שומעים, מאוד השתדלתי, תנסי לסדר את זה ובהמשך ניתן לך את זכות הדיבור

נירה לאמעי: אני חושבת שנוכח העובדה שברשויות מקומיות מסוימות, עדיין הגזברים מאוד מודאגים, עובר לחקיקתו של החוק הזה

נירה לאמעי:  ואולי גם עושים פיקוח יותר הדוק, שהחוק הזה אמור לשנות אותו ברגע שתהיה הרשאת חתימה למנהל בצורה חוקית

נירה לאמעי:  אני חושבת שחשוב, שגם ממרכז השלטון המקומי וגם מהמשרד ירד המסר הזה, שהחוק הזה משנה את הדברים

נירה לאמעי:  כי אני מבינה שברשויות מקומיות, לא מעטות, זה תוקע את הקידום של הרפורמה

נירה לאמעי:  חשוב מאוד שיעבור המסר מהחוק הזה, שהוא משנה את הסיפור, ברגע שיעבור

יוסף טייב: מסר חשוב

יוסף טייב:  לא עשינו כלום אם בסוף אנחנו נשארים עם אותה בעיה, והגזברים נמצאים עדיין  תחת אותה חרדה

יוסף טייב:  גם הרשות המקומית, השלטון המקומי ומשרד החינוך, קחו את זה בחשבון ותבינו יחד איך להוריד את ההנחיה

יוסף טייב:  נירה, בבקשה

נירה לאמעי: יש לפנינו מעבר לפרק בהצעת חוק ההסדרים והנוסח שלו, איזשהו נוסח שאני הכנתי שמטמיע את התכנים בתוך החוק הקיים

נירה לאמעי:  אנחנו למעשה מתקנים חוק הרשויות המקומיות, ייעוד כספי הקצוות והגנת נכסים למטרות חינוך

נירה לאמעי:  חוק משנת 2000, שבמקור נועד להגן על כספים שנקראים הקצוות

נירה לאמעי:  שמועברים לרשויות המקומיות לצרכים שמפורטים בחוק הזה בתוספת הראשונה

נירה לאמעי:  תשלום שכר למורים ולעובדים במוסדות החינוך, ציוד, ציוד ותחזוקה, הסעות, בינוי ושיפוץ ועוד

נירה לאמעי:  החוק הזה בעצם בא להגן על הכספים האלה, לדרוש מהרשויות לנהל את הכספים האלה בתוך חשבון ייעודי, ולציין שהחשבון הזה יהיה מוגן מעיקול

נירה לאמעי:  אנחנו בעצם מתלבשים על החוק הזה, כדי להכשיר קיומם של חשבונות שקיימים היום במוסדות החינוך

נירה לאמעי:  אני מדברת באופן כללי, תכף נרד להקראה

נירה לאמעי:  מוסדות החינוך הם מוסדות החינוך הרשמיים, כלומר בתי הספר היסודיים וחטיבות הביניים, ששר החינוך הכריז עליהם שהם מוסדות רשמיים

נירה לאמעי:  כלומר שהעובדים שלהם הם עובדי משרד החינוך

נירה לאמעי:  החוק הזה לא אמור לחול – למיטב הבנתי – על מוסדות על תיכוניים כלשהם, גם כאלה שמנוהלים על ידי הרשות המקומית או בבעלות הרשות המקומית

יוסף טייב: כי אצלם כיום יש כבר הסדר

הדר פוקס: ככל והבעלות של המוסד היא הרשות, אז המנהל מועסק על ידי הרשות

הדר פוקס:  ולכן הוראות החוק היום מאפשרות את החתימה

נירה לאמעי: בדיוק

נירה לאמעי:  זה לא אומר שגפ"ן לא חל על העל יסודיים, יש תכולה נפרדת

נירה לאמעי:  עלתה שאלה כזאת מכול מיני כיוונים, שם הכספים מועברים לבעלויות ומופצים למוסדות השונים

נירה לאמעי:   אני מציעה שבשלב הזה אני אתחיל להקריא את הצעת החוק עצמה

נירה לאמעי:  מי שרוצה לראות איפה זה משתלב בחוק, בגרסה הריאלית שלו, יכול פשוט לקרוא בנוסח המשולב

נירה לאמעי:  על הנוסח שאנחנו מקריאים כעת, יש שני תיקונים נוספים שהממשלה מבקשת לבצע, דברים שעלו אתמול בשלב יחסית מאוחר של היום, ולכן לא הטמענו את זה כרגע בנוסח המוצע

נירה לאמעי:  מדובר על לתת אפשרות לרשות להעביר כספים שמועברים אליה במסגרת גפ"ן, ולהכליל אותם בחשבון הרשותי שהיא מנהלת, שמצוין בחוק הזה

נירה לאמעי:   כלומר הפעולות לפי התוספת השנייה

נירה לאמעי:  והדבר הנוסף, הוא קריטי יותר לדעתי, זה הסיפור של החשבונות שכבר נפתחו

נירה לאמעי:  החוק הזה מדבר על זה שרשות מקומית תפתח חשבון לבתי ספר וזה יהיה על מוסדות חינוך – אני אקרא לזה בתי ספר מעכשיו, כי זה לא גנים, למרות שגם הם מוסד חינוך רשמי – שיהיה חשבון מוסדי, זה יהיה שמו

נירה לאמעי:  ואליו ינוקזו כספי גפ"ן

נירה לאמעי:   כפי שנאמר כאן בעל פה, במוסדות רבים מאוד החשבונות האלה כבר קיימים ומתנהלים

נירה לאמעי:  ויש להניח שהפעולות שירו בהם כבר קיבלו כשרות כי הם בוצעו, אני לא חושבת שאילו פעולות שנעשו בחוסר כשרות עד היום, כי הדברים האלה התנהלו

נירה לאמעי:  אבל אנחנו לא מעוניינים לפתוח חשבונות חדשים עבור מוסדות החינוך

נירה לאמעי:  חשוב להגיד שאנחנו רוצים להשתמש בחשבונות הקיימים

נירה לאמעי:  ולכן אנחנו צריכים למצוא נוסח, שיכשיר את מה שקיים, ושהוראות חוק כאלה יחולו על חשבון קיים

נירה לאמעי:  אנחנו נשב בימים הקרובים עד לישיבה הבאה, כדי להביא נוסח יותר מהודק לעניין הזה

יוסף טייב: בסדר גמור

נירה לאמעי: אנחנו מקריאים מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2023 ו-2024), התשפ"ג–2023

נירה לאמעי:  פרק ה' (גמישות ניהולית במערכת החינוך), סעיף 18

נירה לאמעי:       לנוחיותכם צרפתי בנוסח הזה מה אומרות ההגדרות האלה בחוק לימוד חובה

נירה לאמעי:       אני חושבת שאנחנו צריכים להבהיר שמדובר גם במסמכים שהוצעו בכוח החלטת הממשלה

נירה לאמעי:  החלטת הממשלה מפורטת אבל אנחנו מתכוונים כאן למשהו רחב יותר

נירה לאמעי:  יש מסמכים שמשרד החינוך הוציא לפי ובהתאם להחלטות הממשלה האלה, ומאחר ואנחנו הולכים על הפנייה להחלטת הממשלה, דיברנו על זה אמול, מבחינה חקיקתית זה מבנה מאוד עדין, כי החלטות ממשלה אינן מסמכים מחייבים או שאוכפים אותן באיזשהו אופן ודאי

נירה לאמעי:  הן יכולות להשתנות בהחלטה נוספת

נירה לאמעי:  ואנחנו כאן בחוק שהולך להיות בספר החוקים, מפנים למסמך שהוא במדרג חקיקתי נמוך יותר ממנו, אפילו לא תקנות

נירה לאמעי:   אנחנו דיברנו על זה עם המשרדים, הייעוץ המשפטי של הכנסת הביע את החשש מהעניין הזה, גמישות ניהולית לא מעוגנת בחקיקה או בחיקוק אחר

נירה לאמעי:  ולכן אני חושבת שראוי שנפרט כמה שאפשר לפחות בסעיף הזה, כי החלטת הממשלה לא מייצגת את כל מה שתוכנית גפ"ן מייצגת

נירה לאמעי:  אנחנו נחשוב על הדברים, זה משהו שלא דנו בו עדיין, אבל אני מציינת את הערה הזאת כבר

לירון ספרד: אפשר להוסיף למשל בהסכמים שנחתמו מכוחם

לירון ספרד:  כי יש למשל: הסכם בין משרד האוצר למשרד החינוך

לירון ספרד:  הסכמים שנחתמו מכוחם בהנחיות שפורסמו להוראה

נירה לאמעי: אנחנו נחדד את זה

נירה לאמעי:    כאן אני מציינת שמשרד החינוך מבקש להוסיף גם ו"בתוספת השנייה"

נירה לאמעי:  זה הסעיף שמדבר על ייעוד כספי הקצבות, וכאן רוצים להכניס את האפשרות שהרשות תשתמש בכספים לכספי גפ"ן ולא רק לכספים של ההקצבות כפי שמוגדרים

לירון ספרד: הקצבות היום, המטרות שלהן מפורטות בתוספת הראשונה

לירון ספרד:  מכיוון שמשרד החינוך מעביר לרשויות המקומיות גם סל רשותי, כלומר כספים במסגרת תוכנית הגמישות הניהולית, אנחנו צריכים בעצם להסדיר חקיקתית את המטרות שלשמה הוא נתן כספים

לירון ספרד:  ולכן אנחנו מבקשים להוסיף לא רק את התוספת הראשונה, אלא גם את התוספת השנייה, ששם המטרות שלשמן נועדה תוכנית גפ"ן

נירה לאמעי: זה טיפה סותר את ההגדרה של ההקצבות כשהוצאנו ממנה את כספי הגמישות הניהולית באופן מפורש

לירון ספרד: למעט כספי גמישות ניהולית בית ספרית

לירון ספרד:  כלומר: זה כל הכספים שהמשרד מעביר ישירות לחשבון החינוך הרשותי, למעט הכספים שמועברים ישירות לחשבונות בתי הספר

לירון ספרד:  ובכך אין סתירה למעשה

לירון ספרד:  אם דרוש חידוד אין בעיה

נירה לאמעי: נבדוק אם זה מספיק מחודד

נירה לאמעי:       זה הסעיף המרכזי שאנחנו מוסיפים כאן לגבי גפ"ן

נירה לאמעי:               גם כאן יש איזשהו מקום לחדד, לאור הערה שהעליתם

נירה לאמעי:   גם כאן היה לנו שיח עם נציגי הממשלה על פירוש האופן

נירה לאמעי:  אנחנו נותנים לרשות חינוך מקומית אפשרות לפקח על כספים של המדינה

נירה לאמעי:  כי החשבון הוא שלה, וזה מה שאנחנו רוצים לבסס כאן, סמכות לרשות המקומית לפקח על הכספים האלה

נירה לאמעי:  יכול להיות שאנחנו צריכים לכתוב: תפקח על ניהול חשבון הבנק המוסדי ועל תקינותו או על תקינות ניהולו

יוסף טייב: ולא רק על האופן

נירה לאמעי: המילה אופן היא קצת סתומה

נירה לאמעי:  לא ברור למה היא מתכוונת

נירה לאמעי:  היא מפקחת על החשבון – זה לא סותר שהמדינה גם מפקחת על החשבון אגב, למדינה יש סמכות מוקנית לפקח על הכספים שהיא נותנת – חשבון הבנק מתנהל בבעלות הרשות המקומית

נירה לאמעי:  והרשות רוצה, מאחר זה בבעלותה לקבל את הסמכות הזאת בצורה מפורשת

נירה לאמעי:  אז גם כאן נהדק את הנוסח קצת יותר לקראת הישיבה הבאה

נירה לאמעי:                       (9)	     בסעיף 10, אחרי "שבחשבון" יבוא "החינוך ובחשבון הבנק המוסדי" ובסופו יבוא "החינוך"; 	      (10)	     בתוספת - 		     (א)	     במקום תוספת סעיף 3 "יבוא  "תוספת ראשונה" (סעיף 3)"; זהו, סיימנו להקריא את ההצעה הרשמית

נירה לאמעי:  אני מציעה שנעבור סעיף סעיף ונשמע מהמשרדים מה הסעיף מסדיר, ונשמע הערות

יוסף טייב: בכבוד

יוסף טייב:  רק לפני כן, תנועת אחד בספטמבר, בבקשה

סמדר מורס: שלום, בוקר טוב, אני רוצה לומר כמה דברים

סמדר מורס:  אני מייסדת תנועת השטח בחינוך אחד בספטמבר, יחד עם אוראל נאמן מנהל בית הספר רימונים בקרית טבעון

סמדר מורס:  התנועה מונה 6000 אנשי ונשות חינוך וטיפול מכול הארץ

סמדר מורס:  אנחנו יודעים שהמערכת הזו כולה נוצרה על מנת לתת מענה לתלמידים, הנושא של הביורוקרטיה – תנועת השטח, אחד בספטמבר ערכה סקר בקרב מנהלים ומנהלות בבתי הספר בכל הארץ, ואת הנתונים הגשנו אתמול לוועדה במסמך שכלל את הסקר המלא

סמדר מורס:   נושא התרגול של המערכת, של הביורוקרטיה והפקידות, החלוקה הנוקשה לסלים ולסעיפי תקציבים, יוצרת מצב שרוב הזמן שלנו אנחנו עסוקים בביורוקרטיה, לא רק של גפ"ן אלה בכלל

סמדר מורס:  גפ"ן הוסיפה עוד ביורוקרטיה ועוד סרבול

סמדר מורס:  צריך להבין, הנושא של הזמן, פיתוח הצוותים, טיפול בילדים עם קשיים או בלי, טיפול בהורים וכן הלאה וכן הלאה

סמדר מורס:  הוא צריך להיות הליבה העיקרית של העשייה החינוכית שלנו

סמדר מורס:  אנחנו מגיעים לכאן בדיוק בשביל הדברים האלה, ובסוף אנחנו צריכים ללמוד לשים לב ולהיזהר, שמשתמש הקצה לא יהפוך להיות הדבר הכי שולי וזניח במערכת, בזמן שהביורוקרטיה ונושא הזנת הנתונים במערכות תהפוך להיות העיקר

סמדר מורס:  הנושא השני, אני רוצה להיות קצת יותר חריפה מחברותיי ולומר את האמת לאשורה

סמדר מורס:  אנחנו מרגישים יחד עם מנהלים ומנהלות רבים – וזה מגובה בנתונים שאספנו – שבמקום שהאוטונומיה למנהלים תגדל היא צומצמה דרך מערכת גפ"ן, רמת הגמישות ירדה ברמה שאין לתאר

סמדר מורס:  אני אתן דוגמה: 30% מהתקציב כמסגרת תקציבית קשיחה מופנית לפיתוח הצוות הבית ספרי

סמדר מורס:  בזמן שהתוכניות החיצוניות של אנשים שאנחנו לא יודעים עליהם דבר, שלא פעם לא יכולים להחזיק כיתות, לא מבינים מצוקות של ילדים, מגיעים לתוך בתי הספר כמו שהם מגיעים דרך חשב, ככה הם יוצאים ויכולים גם לסיים את תפקידם לאחר שנה

סמדר מורס:  ובזמן הזה המורים, שאותם צריך לפתח ולקדם, עובדים בכיתות ודואגים לשמור על שקט בשביל אותם מפעילים חיצוניים שמגיעים

סמדר מורס:  ואין להם את המיומנויות והיכולות, ואת ההיכרות עם הילדים כדי לתת להם מענה

סמדר מורס:  זה מפקיע את הידע והניסיון שלנו, מהידיים שלנו ומעביר אותם לידיים זרות ולעוברי אורח – פשוט ככה

סמדר מורס:   	לא פעם, אנחנו דואגים שהתקציבים הקשיחים בסל ינוצלו למרות שאנחנו יודעים בהכרח ובמדויק שהגורמים שמגיעים לכאן, לא מגיעים כדי לתת מענה אלא כדי שאנחנו ננצל את התקציב

סמדר מורס:  וכדי שאנחנו נסיים אותו זה שיקול שהוא לא מקצועי, לא חינוכי ולא לטובת הילדים

סמדר מורס:  לא יכול להיות שניקח כל מיני ספקים כדי להשתמש בתקציב

סמדר מורס:  הרי התקציב הוא אמצעי – הוא לא מטרה

סמדר מורס:   אני רוצה לתת דוגמה, עמותת שיעור אחר, עמותה נהדרת שהגיעה בהתנדבות לבתי הספר ועשתה עבודת קודש

סמדר מורס:  אנשים שדיברו על כלכלה דרך הבנקים או שהגיעו דרך משרדי עורכי דין מובילים ודיברו על כל הנושא של משפטים

סמדר מורס:  היום הם דורשים 2,000 שקלים ולא עושים יותר את הדבר בהתנדבות, מפני שמערכת גפ"ן מאפשרת זאת

סמדר מורס:  כלומר כל הרוח הזאת, של ההתנדבות, של אנשים שמגיעים מתחומי דעת שלא נמצאים בתוכנית הלימודים הפורמלית, יש בתי ספר שהיום לא יכולים לאפשר לעצמם ששיעור אחר יגיע – עמותה תגיע – ומנגד הם מכניסים תכנים שלא מתאימים לקהילה ולתלמידים

סמדר מורס:   דוגמה נוספת היא נושא של ההדרכה

סמדר מורס:  בתי הספר קיבלו את ההדרכה, עשרות אלפי שקלים, עשרות רבות של אלפי שקלים שניתנו דרך המשרד

סמדר מורס:  היום כדי להכניס את ההדרכות, במתמטיקה, בשפה, במדעים וכן הלאה, הכל יורד דרך מערכת גפ"ן

סמדר מורס:  אנחנו צריכים להוציא את הדברים האלה, זה חינוך ציבורי, אני רוצה להזכיר – זה חינוך ציבורי

סמדר מורס:  ובסופו של דבר בתי הספר צריכים לשלם עבור פיתוח צוותים, עבור כל מיני דברים, עולמות תוכן במסגרות שניתנו לנו בעבר בצורה כזאת

סמדר מורס:   אני רוצה להגיד עוד משהו חשוב נושא המוטיבציה

סמדר מורס:  אנחנו מודעים לבעיה הקשה עד מאוד שהולכת וגוברת, של מחסור בצוותי הוראה

סמדר מורס:  ומנהלים שקיצרו להם את ההכשרה לשבוע – שזה ממש מגוחך – ומורים  שאנחנו לא מוצאים

סמדר מורס:  וצריכים להבין פה בוועדה, בעיניי, דבר אחד חשוב ומהותי, אם ימשיכו עם הביורוקרטיה וימשיכו עם הפיקוח, ואני לא נגד פיקוח זה בסדר, חינוך ציבורי צריך פיקוח, אבל אם ימשיכו להדק את החגורה סביב הצוואר שלנו, המוטיבציה תרד

סמדר מורס:  אני מכירה מנהלים שמערכת גפ"ן הייתה הקש ששבר את גב הגמל, והם עומדים לעזוב את מערכת החינוך בגלל גפ"ן, לצערנו הרב, בשנה הקרובה

סמדר מורס:  אני רוצה להגיד את זה בצורה ברורה ומפורטת, למען הסר ספק שנדע מול מה אנחנו עובדים, וחשובה הישיבה של הוועדה הזאת, אנחנו עוסקים פה בדיני נפשות

סמדר מורס:  כי אם לא יהיו אנשי ונשות חינוך וטיפול, הילדים לא יקבלו חינוך טוב והעתיד של מדינת ישראל יהיה בסכנה – ככה פשוט

סמדר מורס:  ואנחנו לא יכולים לפגוע במוטיבציה של הצוותים המקצועיים

סמדר מורס:  תארו לכם כשמגיע מפעיל חיצוני לתוך כיתה והמורה הופכת להיות לבייביסיטר, כי אין לו שום מיומנות לטפל בילדים, ולתת להם מענה כי הוא פשוט הגיע כספק, לא כאיש חינוך

סמדר מורס:  אז באיזה מקום נמצאת המורה? מורים לא יכולים להידחק לשולי השוליים, מנהלים לא יכולים להפוך להיות טכנוקרטים וביורוקרטיים

סמדר מורס:  אתם חייבים להבין שזאת לא מערכת גפ"ן, יש פה משהו הרבה יותר גדול וחייבים לתת עליו את הדעת, חייבים, ממש חייבים

סמדר מורס:  אנחנו נמצאים בבעיה מאוד קשה סביב הדבר, ולכן הוועדה הזו מאוד חשובה וגם המסקנות שהיא תגיע אליהם

יוסף טייב: תודה רבה

יוסף טייב:  אני חושב שהדברים נאמרו, נאמרו גם על ידי קודמייך, ואני חושב שדודי  הבהיר את הדברים, והדברים חוזרים על עצמם

יוסף טייב:  כן בבקשה

דודי מזרחי: אני מודה לסמדר שהעלתה את הנקודה כאן זה עלה גם מרונית

דודי מזרחי:  אני רוצה לציין נקודה חשובה

דודי מזרחי:  הדבר יבוא עוד יותר לידי ביטוי בשנת הלימודים תשפ"ד

דודי מזרחי:  סביב תוכנית גפ"ן היה עיסוק ציבורי וגם עיסוק ברשויות המקומיות ובבתי הספר, בנושא מאגר התוכניות, ובנושא של הגורמים המפעילים המתערבים

דודי מזרחי:  רונית נתנה דוגמה שהיא לקחה ספק, שמבחינתה היא לא הייתה מכניסה אותו וכולי

דודי מזרחי:  וסמדר נתנה דוגמה

דודי מזרחי: 
 אחד הדברים שיבוא לידי ביטוי כבר בתשפ"ד בצורה הרבה יותר משמעותית, הוא היכולת והחופש למנהל בית הספר בכל אחד מהסלים, להפעיל תוכניות ולהשתמש במשאבים, באמצעות הכוחות המקומיים של בית הספר או בשיתוף פעולה עם הרשות

דודי מזרחי:  ובאופן עקרוני מנהל בית ספר יוכל להפעיל תוכנית עבודה, ואם הוא לא רוצה בכך, בלי להשתמש במאגר הוא יוכל להשתמש באפיקים חלופיים

דודי מזרחי:  בין אם מדובר על שעות בודדות, יוזמות עם הרשות המקומית, וכולי וכולי

דודי מזרחי:  וזה ייתן מענה לחלק גדול מהדברים שהעלו סמדר ורונית

דודי מזרחי:      עוד נקודה אחרונה לגבי נושא ההדרכה

דודי מזרחי:  טענה שהייתה כאן בוועדה בשנים האחרונות לגבי ההדרכה, ישבו גם מנהלים ואמרו: תראו אנחנו לא צריכים את ההדרכה בנושא X, משרד החינוך כופה עלינו את המדריכים, אנחנו לא צריכים אותם, אני המנהל, אני יודע יותר טוב מכל אחד אחר מה אני צריך

דודי מזרחי:  בתפיסה מאחורי גפ"ן היא המשאב הציבורי – צריך להגיד זה לא הפרטה – נמצא בידיים של המנהל, והוא בסופו של דבר יחד עם הפיקוח, ויחד עם הצוותים של הרשות מקבל החלטה מושכלת, גם בנושאי ההדרכה

דודי מזרחי:  אגב יש נושאים שאין להם שיקול דעת, שהמשרד מגדיר שחייבת להיות עליהם הדרכה, אבל כן נותנים את החופש למנהל להחליט איפה תהיה הדרכה ואיפה לא

דודי מזרחי:  בהתאם לצרכים של בית הספר

דודי מזרחי:  אני לא אגיד שהכול מושלם, הטענות שעלו כאן הן טענות נכונות, היה עומס ביורוקרטי, היה סרבול והיו לקונות

דודי מזרחי:  אנחנו פועלים כל הזמן כדי לשפר, לא מתחבא, ונעשה את זה ביחד

יוסף טייב: תודה רבה

לירון ספרד: אני רוצה ברשותך, אדוני, להוסיף עוד  נקודה אחת לדברים של דודי בהמשך לדברים של סמדר, רונית וסיגל

לירון ספרד:  כשיש תוכניות לא טובות אפשר להפסיק את הפעילות איתן, וחלק מתוכנית גפ"ן זה גם מערך של מישוב של תוכניות, כדי שבעצם תהיה למידת עמיתים

לירון ספרד:  אם מנהלת בית הספר, יפה נוף בירושלים, תעביר חוות דעת שלילית, ויראו עוד חוות דעת שלילית של מנהלת מבית הספר בראש העין, ומנהלת דוד רמז גם תבוא ותכתוב

לירון ספרד:  אז יכול להיות שבית הספר הבא לא יזמין את התוכנית הזאת, וברגע שיהיה ניקוד נמוך, התוכנית תגרע מהמאגר

לירון ספרד:  כלומר ברור שתמיד יש תוכניות, בסיטואציה כאן הציגו את החוויות השליליות, אבל יש גם המון חוויות חיוביות ותוכניות נהדרות ונפלאות, וחשוב להציג את התמונה הכוללת

לירון ספרד:  ולהבטיח איך אנחנו גורעים מהמאגר תוכניות לא מוצלחות, ולא מקצועיות, ולמנהלים ולמנהלות יש חלק מכריע באמצעות המישוב

סיגל ראש: גם אני רציתי להגיד מילה טובה, וחשוב לי כי אנחנו שומעים שגפ"ן מאגד לנו את כל המשאבים, אנחנו לא צריכים לרדוף אחרי קולות קוראים שבעבר היינו רודפים אחריהם

סיגל ראש:  וכן חשוב להגיד את זה, ואמרתי את זה גם בפתח דבריי שזה כן משהו חיובי, צריך לעשות לו דיוקים כמו כל דבר חדש שצריך לעשות לו דיוקים, וזה המסר שאנחנו רוצים להעביר

סיגל ראש:  ואנחנו כאן כדי להיות שותפים כדי לעזור בדבר הזה

סיגל ראש:  יש תוכניות טובות, והתפקיד שלי כמנהלת כשמשהו לא עובד לא להזמין אותו, או לבדוק אותו לפני, לשנות אותו לתקן ולהפסיק את העבודה עם ספק מסוים, זה חלק מגמישות

נועה בן אריה: מה שלא היה קורה בקולות קוראים, צריך לומר את זה גם, זה היה נגעת נסעת

נועה בן אריה:  מליאת קול קורא ולא יכולת אחר כך לעשות רוורס, גם אם לא היית מרוצה מביצוע התוכנית בפועל

נועה בן אריה:  כאן הגמישות היא הרבה יותר משמעותית ומאפשרת את השינוי תוך כדי תנועה, גם בתוך שנת הלימודים

נועה בן אריה:  זה לא אידיאלי אבל זה הרבה יותר טוב ממצב של אין ברירה

נועה בן אריה:  וצריך לברך על זה

יוסף טייב: נירה

יוסף טייב:  משרדי הממשלה מי שרוצה להתייחס לפי הסעיפים

יוסף טייב:  כדי שנקבל את תמונת המצב נראה אם יש מעבר לתוספות שאנחנו מדברים עליהם

נירה לאמעי: יש דבר נוסף לגבי התוספת השנייה

נירה לאמעי:  בתוספת הראשונה מצוין בחוק שהשינויים שהשר רשאי לבצע בה יהיו באישור ועדת החינוך של הכנסת

נירה לאמעי:  ואני חושבת שאותו הסדר צריך להיות קיים גם לגבי התוספת השנייה, מאחר שהיא כבר נכנסה לחוק

יוסף טייב: משרד המשפטים, משרד החינוך מקובל עליכם?  

נירה לאמעי: לעשות תמונת ראי לשתי התוספות, מאחר והשר יכול לשנות את התוספת הראשונה באישור ועדה

נירה לאמעי:  
אותו דבר צריך להתבצע לגבי התוספת השנייה

יוסף טייב: להטיל גם על התוספת השנייה

נועה בן אריה: אני מביעה פה איזשהו חשש בהקשר הזה, משום שכשהתייחסנו לגפ"ן בבסיס שלו הוא חולק לסלים

נועה בן אריה:  נכון להיום הוא מחולק לסלים, יש גם איזשהו מינימום שבתי הספר צריכים לקחת בחשבון

נועה בן אריה:  וכל הדברים האלה הם בעצם דברים שבשיח משותף אנחנו בוחנים אותם גם לקראת השנה הבאה, כלומר לקראת השנים הבאות

נועה בן אריה:  יכול להיות בהחלט שיהיו סלים נוספים שהצטרפו, דברים שהוחרגו מגפ"ן ויוחלט לכלול אותם במסגרת גפ"ן

נועה בן אריה:  המשמעות של הדבר הזה, שעם כל פריט ופריט יצטרך לעבור ועדה כאן, היא עשויה להיות בעייתית מבחינת הדינמיקה

נירה לאמעי: אבל זה לא פריט

נירה לאמעי:  כי התוספת יש בה רמת - - - מאוד גבוהה

נועה בן אריה: גם היום אנחנו חיים בעולם של סלים, גפ"ן היום לא מפרט את כל התוכניות הוא בא ומפרט סלים

נועה בן אריה:  הוא מדבר על סל שעוסק בהיבטים רגשיים, בהצטיידות, במנהלתי,  בציוד טכנולוגי

נועה בן אריה:  אם מחר בבוקר ירצו להביא לתוך גפ"ן תוכנית שעד כה הוחרגה במסגרת גפ"ן, או נושא שעד כה הוחרג ממסגרת גפ"ן ולהכליל אותו, המשמעות היא שנצטרך להגיע לכאן לוועדה בהקשר הזה

נירה לאמעי: מה זה נושא?      

נועה בן אריה: נושא שצריך לבחון אותו

נועה בן אריה:  למשל נושאים של רווחה חינוכית, למשל נושאים של תכניות מיוחדות שעד כה הוחלט, או לפחות באופן זמני, לא לכלול אותם בגפ"ן, ואנחנו לא יודעים אם יתמודדו בהמשך

נירה לאמעי: אתם למדתם כששאלתי אתכם על פריטים מסוימים, שהתוספת רשומה ברמת הפשטה מאוד גבוהה ,שכוללת בשבילכם כבר הכול

נועה בן אריה: את תלכי עם זה? גם אם זה קטגוריות על כאלה? מה שאתם רוצים, אני רק מציפה כאן את החשש, תיקחו את זה בחשבון

הדר פוקס: ההבדל בין התוספת הראשונה לתוספת השנייה, היא שהתוספת הראשונה מדברת על חשבון ההקצבות של החינוך

הדר פוקס:  בסופו של דבר מדובר בחשבון בהיקפים מאוד משמעותיים, מרבית מהחשבון משמש לתשלומי שכר

הדר פוקס:  בעצם אנחנו מדברים על משהו בהיקף הרבה יותר משמעותי, שחשוב שיהיה את הפיקוח של הוועדה עליו

הדר פוקס:  כשאנחנו מדברים על החשבון, על התוספת השנייה, על החשבון המוסדי, מדובר בפעילויות הרבה יותר ספציפיות, הרבה יותר ייעודיות עבור התכנית הפדגוגית שדיברנו עליה

הדר פוקס:  ולכן החשיבות היא שבאמת תהיה גמישות של שר החינוך, לבצע את השינויים ככל שרואים לנכון להוסיף תוספות לתוספת השנייה

הדר פוקס:  ההבדל פה הוא במהות, ובהיקף העוצמה של התוספות של החשבון, ועבור מי הוא מיועד

נירה לאמעי: התוספת רשומה ברמת הפשטה גבוהה, אתם מדברים על הוספת נושאים

נירה לאמעי:  אם תרצו להוסיף על הנושאים שכתובים כאן זה יהיה איזשהו כיוון חדש לגמרי שאם אתם מעלים את זה כבר על אלי החוק כמו שאומרים, ומבקשים מהוועדה להעביר את זה, אנחנו לא מבקשים כאן לשנות חקיקה, אנחנו מדברים על צו שעובר בוועדה בישיבה אחת

לירון ספרד: אנחנו לא מתנגדים

לירון ספרד:  אפשר להוריד את זה מסעיף 5א

לירון ספרד: (ו), ולשנות את סעיף 3(א)

לירון ספרד:  רשום ששר החינוך רשאי בצו

לירון ספרד:  3(ב), להוסיף מטרות לתוספת הראשונה ולתוספת השנייה

לירון ספרד:  לא צריך לחתום על זה פעמיים

נועה בן אריה: אם אתם מאחדים אז תאחדו בסעיפים

לירון ספרד: גם ב-3(א) ביקשנו להוסיף לתוספת המשותפת השנייה, אז גם ב-3(ב) שיהיה לתוספת הראשונה והשנייה, וגם חברתי, ממשרד המשפטים הבהירה שהפרה של שימוש בכספים שלא למטרות, עלולה לגרור דין פלילי אז ראוי - - - 

נירה לאמעי: ראוי שהכנסת תפקח

לינא סאלם: שיהיה בוועדה בגלל שזה היבט פלילי

לירון ספרד: אם משתמשים בכסף שלא למטרות, זה יכול לייצר - - - 

לינא סאלם: כל היבט פלילי אנחנו מעדיפים שיעבור באישור ועדה

לירון ספרד: 	 אז להוסיף את זה ב3(ב)? ואז למחוק את זה מסעיף קטן (ו)?  

נירה לאמעי: כן

נירה לאמעי:  אני מציעה שנעבור לתיקונים שביקשתם להוסיף על הנוסח שהקראתי

נירה לאמעי:  אולי תציגו אותם

נועה בן אריה: את לא מעדיפה, נירה, שאנחנו נשב עליהם ברמה מדויקת יותר ונביא אותם כנוסח מהודק ומגובש? אני חושבת שזה עדיף לנו

נירה לאמעי: אני אמרתי את זה בקצרה

יוסף טייב: רק להציג הרעיון ואת הרציונל של התוספת לפרוטוקול 

נירה לאמעי: לדיון הבא נביא נוסח מהודק יותר

לירון ספרד: אז נציג בקצרה, אנחנו גם יודעים שהוועדה מסתיימת אז נעשה את זה ממש בקצרה

לירון ספרד:  שני היבטים: אחד, להזכיר שבגלל שיש כספים שעוברים לסל הרשותי ויכולים לשמש למטרות שבתופסת השנייה, ולכן להוסיף לאפשרויות של השימוש של הרשות המקומית בכספי הקצוות, גם למטרות בתופסת השנייה

נירה לאמעי: בעצם אתם מתייחסים לסל הרשותי ככספי הקצוות

לירון ספרד: 	 נכון, כי זה כסף שהוא מועבר כהקצבה מהמדינה אל הרשות המקומית, אל החשבון של הרשות המקומית, והרשות המקומית עושה בו שימוש לפי רעיונות תוכנית הגמישות הניהולית

נירה לאמעי: זה מתאים בהגדרה

לירון ספרד: הנושא השני הוא התחולה של החוק

לירון ספרד:  נועה מהשלטון המקומי הזכירה גם, בתי הספר עובדים במשך שנים במבנה של חשבון בנק שהרשות המקומית הקימה, לצורך ניהול המשאבים של בית הספר

לירון ספרד:  משאבים שהיו מועברים במסגרת הניהול העצמי ממשרד החינוך לרשות המקומית, והרשות המקומית עם התוספת שלה לסל תלמיד שהיה מעביר לבית הספר, והיו הרשאות החתימה

לירון ספרד:    החוק בלשונו צופה פני עתיד על כך שהרשות המקומית תפתח חשבון, הרשויות המקומיות כבר פתחו חשבונות

לירון ספרד:  ולכן אנחנו רוצים להכפיף את כל הפעילות של החשבונות הקיימים למסגרת של החוק הזה, ובשביל זה אנחנו רוצים לייצר תחולה רטרואקטיבית על חשבונות שכבר נפתחו, ולומר שחשבונות מוסדיים שנפתחו לפני כניסתו לתוקף של חוק זה יחולו עליו הוראות חוק זה

לירון ספרד:  בעצם כך אנחנו מכשירים את החשבונות

נירה לאמעי: האם אתם צריכים להכשיר פעולות שנעשו בעבר? למיטב הבנתי אין צורך בזה, אבל אני לא רוצה להיכנס לזה למען האמת

נועה בן אריה: 	 אני לא חשבתי שאנחנו צריכים לייצר הכשרה - - - פעולות וקשב, אנחנו צריכים להכשיר את קצב החשבונות הקיימים

נירה לאמעי: יש הבדל בין להכיר בחשבון קיים לבין להכשיר פעולות רטרואקטיבית

נועה בן אריה: אבל זה לא הסיפור, הסיפור הוא להכשיר פעולות, אנחנו בעצם רוצים להכשיר את עצם קיימום של החשבונות כפי שהם קיימים היום

נועה בן אריה:  אלא שיכול להיות בשוליים, חשבונות שלא נפתחו לפי אותן הוראות

נועה בן אריה:  אני לא מדברת על פעולות בחשבון, אלא על פתיחתו וחתימה באופן כולו

נירה לאמעי: קיום חשבון שחותמים עליו שניים

נועה בן אריה: 	 ככזה, הוראת המעבר שאנחנו מכוונים אליה היא כזאת שתאפשר התאמה לדין החדש במקומות שבהם כבר קיים חשבון, אבל הוא לא תואם את ההוראות של הדין הזה

נועה בן אריה:  ואז יהיה צורך לייצר את ההתאמה שלו

נועה בן אריה:  ואילו כל החשבונות שקיימים ותואמים את הדין מבחינת זכויות חתימה אלה חשבונות שאנחנו נכיר בהם ככאלה שנפתחו לפי הוראות חוק זה

נירה לאמעי: אז זה בעצם שתי הוראות, גם לגבי החשבונות הקיימים שתואמים והוראת מעבר של מישהו אחר

נועה בן אריה: זה בעצם הוראה שאומרת: שחשבון שהוקם לפני תחילתו של חוק זה, יראו אותו כחשבון שנפתח על פי הוראות חוק זה, זולת אם הוא לא תואם את אותן הוראות, שאז תינתן שהות, צריך לקבוע אותה, שעד לאותו מועד יוסדר אופן ניהול החשבון, בהתאם להוראותיו של חוק זה או יפתח

לינא סאלם: אני ממשרד המשפטים

לינא סאלם:  אני מסכימה עם משרד החינוך בנושא התוספת, אבל חשוב לי להגיד שבגלל שלהפרת החוק יש היבט אזרחי ופלילי, חייבת להיות הוראה מפורשת גם לעניין פעולות שנעשו עד מועד תחילת החוק, כמובן שהחוק נכנס לתוקף מיום אישורו

לינא סאלם:  ואנחנו לא מכשירים את חשבונות הבנק מאז שנפתחו עד אין סוף, אלא אך ורק עצם פתיחת החשבון עד מועד תחילת החוק

לינא סאלם:  אנחנו לא גורעים מסמכות המדינה לפקח על פעולות שנעשו שלא בתום לב, אנחנו בסך הכול נותנים הוראה מפורשת שבאה ואומרת: פעולות שנעשו עד מועד תחילת חוק זה, וחשבונות שנפתחו, הכוונה היא לפתיחת החשבונות עד מועד תחילת חוק זה, יראו אותם לפי חוק זה

לינא סאלם:   מאוד חשוב להבין שיש הבדל מאוד משמעותי בין להכשיר הוראות שנעשו בעבר, ואני כן מסכימה עם לירון שזה בעצם פרוספקטיבי, כי זאת תוצאה שונה שלמעשה כבר נעשתה ולא רטרואקטיבי

לינא סאלם:  לבין סיטואציה של התאמה נדרשת שזה צופה פני עתיד

לינא סאלם:  אני כן מסכימה עם כל המהות

נירה לאמעי: יש בעיה בתוקף של פעולות שנעשו בעבר? אני רוצה להבין

לירון ספרד: בגלל שלכאורה הןהיו שלא על פי פקודת העיריות

נועה בן אריה: את אומרת, 20 שנה החשבונות האלה התנהלו על פי הדין המחייב

נירה לאמעי: חוששים שעכשיו יבטל העברת כספים?  

לינא סאלם: זה לא העניין

לינא סאלם:  כל החקיקה הזאת נועדה על מנת להכשיר מנהג שהיה קיים לכאורה, לא על פי החוק

לינא סאלם:  ולכן אני מציעה לאמץ את ההצעה של היועצת המשפטית של הוועדה, שנשב כולנו ונדייק נוסח

לינא סאלם:  כי המהות מובנת, ואולי עם שיח נכון נחזור עם נוסח מוסכם

לינא סאלם:  אין מחלוקת מהותית בסופו של יום

נועה בן אריה: נכון

יוסף טייב: יש לי שאלה מהותית, איך אני יכול להטיל למפרע סמכויות ותוכן שקיים בחוק, שאנחנו הולכים עכשיו על חשבון הפעולות שנעשו שעבר?  

לינא סאלם: כבודו, אני מבקשת שתחדד את השאלה

יוסף טייב: יכול להיות שבעבר נעשתה בחשבון הזה איזושהי פעולה, שלפי חוק זה הפעולה לא כשרה, ואני בא להכיל על אותו חשבון את החוק

יוסף טייב:  כלומר למפרע, יכול להיות שאני פוסל איזושהי פעולה שנעשתה בעבר

לינא סאלם: לא, כבודו

לינא סאלם:  נכון להיום, המצב החוקי הוא שהפעולה הזאת נעשתה לכאורה, לא על פי הדין הקיים

לינא סאלם:  לכן עכשיו המחוקק בא ועושה סדר – מנסה כמה שנים טובות לעשות את זה – ואומר, אני רוצה לתת למנהג הקיים, לסטטוס שנוצר בשטח, הכשר חוקי באמצעות תיקון החוק המוצע

לינא סאלם:  בגלל שהם עושים את זה, הם מבינים שיש פעולות שנעשו

לינא סאלם:  עובדה שהמחוקק מאמץ אותם בתיקון החקיקה, ונותן להם את ההכשר

לינא סאלם:  הם באים ואומרים, אנחנו לא רוצים לעשות את התיקון רק היום, ושבפועל ניצור סיטואציה של ואקום, שפעולות שנעשו על פי החוק הזה, מבחינת המהות, ייחשבו עכשיו כלא חוקיות עוד יותר

לינא סאלם:  לכן, רוצים לתת להם את ההכשר הזה בהוראה שאנחנו מציעים עכשיו

יוסף טייב: מכאן ולהבא

לינא סאלם: לא

לינא סאלם:  אנחנו באים ואומרים, פעולות שנעשו בעבר, יראו אותם כאילו שנעשו לפי חוק זה, זה בדיוק העניין

לינא סאלם:  וכך מתגברים על סיטואציית הביניים

לינא סאלם:  אחרת, משמעות הדבר היא שאפשר לבטל את הפעולות האלה, ואפשר ליצור להן סיטואציה של חבות

לינא סאלם:  אז אנחנו רוצים לתת את הדין הנכון, ועדיין לא יווצר שימוש בחוסר תום לב בסעיף הזה, או משהו שהוא קיצוני מהוראות החוק

לינא סאלם:  הוא אך ורק מתגבר על ההוראות הביורוקרטיות ולא על המהות עצמה

לינא סאלם:  כך שאם נעשה שימוש לרעה בכספים, ברור שההוראה הזאת לא תגן על כך

לירון ספרד: אנחנו נחדד את הניסוח הזה, ונשב עם משרדי הממשלה, יחד עם השע"ם וכל הגורמים, ולהבטיח שלא תצא תקלה תחת ידנו

יוסף טייב: מעולה

יוסף טייב:  את רוצה לגעת בעוד נקודות? חבר הכנסת אחמד טיבי, אתה רוצה להתייחס?  

אחמד טיבי: אני מקשיב בשלב זה

יוסף טייב: אנחנו לקראת סיום

יוסף טייב:  לכן אני נותן לך את האפשרות

יוסף טייב:  ברשותכם אנחנו נעבור לסיכום

יוסף טייב:  עברנו בקצרה על הסיפור של תוכנית גפ"ן וכולכם ראיתם את האמוציות ממנהלי בתי הספר, אני שמח שבסוף שמענו ממנהלי בתי הספר גם את הצד החיובי, ואני חושב שזה צעד חשוב – ביקורת היא חשובה אבל גם להודות על מה שהתוכנית הביאה, והביאה הרבה דברים טובים

יוסף טייב:  אני התרשמתי ממשרד החינוך ומשאר הגורמים שיש רצון להוריד הנושא של הביורוקרטיה, והתוכנית היא חדשה ויש רצון ולהטמיע אותה בקלות, ואני מברך את המשרד על זה

יוסף טייב:   אני רוצה לברך את עצם קיומה של תוכנית גפ"ן ועל הרצון של משרד החינוך ליישם אותה בהדרגה

יוסף טייב:  לקדם תוך בחינת המערכת ויישומה

יוסף טייב:  הוועדה שמעה שהשימוש בגפ"ן אכן מסורבל אבל הוועדה מבקשת ממשרד החינוך להפשיט את השימוש בגפ"ן, ואני התרשמתי שזה הכיוון

יוסף טייב:  הוועדה שמעה שיש תוכניות המעוגנות בסלים שהמנהלים חייבים לקלוט אותם ועל אף שלא תמיד איכותיות לכאורה, והוועדה מבקשת ממשרד החינוך לתייב את התוכניות בסלים הקשיחים, וגם להקטין את שיעור תוכניות החובה בסלים האלו, על פי בקשת מנהלי בתי הספר כמו ששמענו

יוסף טייב:   הוועדה שמעה שיש רשויות מקומיות בהם הגזברים מודאגים מתוכנית זו, הוועדה מציעה להגיע לשיח איתם, על מנת להסביר להם את התוכנית החדשה, ושמנהל בית הספר יוכל לקחת גם את האחריות ואת הסמכות, ולשחרר קצת ולתת למנהלי בתי הספר לחתום ולקחת החלטות, שלא כמו בעבר שעל חבילת בריסטול היה נדרש אישור

יוסף טייב:  לפי החוק החדש זה יתסדר

יוסף טייב:   הוועדה תקיים דיון נוסף על תוכנית גפ"ן עצמה, על הפיקוח שלה, על הכשרת התוכניות, על המסלולים – ירוק וכחול – באיזו צורה המשרד מכשיר

יוסף טייב:   אני התרשמתי שיש שיח ושיתוף פעולה מעולה בין השלטון המקומי, לבין המשרד ולבין מנהלי בתי הספר

יוסף טייב:  אני שוב, מבקש שתיקחו בחשבון ארגונים – שלא עם המון מנהלי בתי ספר – אבל מהם יכולה לבוא ביקורת ותשובה לשיפור, ולכן אני חושב שזה דבר חשוב מאוד שכלל הארגונים ומנהלי בתי הספר יהיו שותפים, גם להחלטות וגם לקידום הנושאים

אחמד טיבי: אני אומנם הגעתי באיחור, מכובדי יושב-הראש, אבל בשנים האחרונות קיבלתי תלונות ממנהלי בתי ספר, שהתקציב המיועד לבתי ספר חונה ברשות מקומית ולא עובר אליהם אלא בהתניות, אפילו בכלל לא עובר

אחמד טיבי:  ולכן הם נאלצים לאסוף תרומות

אחמד טיבי:  השאלה האם זה עלה כאן? האם ההצעה מכסה את זה?      

יוסף טייב: הנושא עלה

יוסף טייב:  חבר הכנסת יוסף עטאונה העלה את הנושא בצורה טובה מאוד, ואני חושב שהחוק מסדיר את זה

יוסף טייב:  החוק יסדיר, שהכספים יגיעו לאותו חשבון ולמנהל בית הספר תהיה חופשיות באופן יחסי, כמובן בשיתוף עם הרשות המקומית

יוסף טייב:  הכספים יהיו מיועדים למטרה שלשמם הם הגיעו

יוסף טייב:  והרשות לא תוכל להשתמש בכספים האלו למשהו אחר

יוסף טייב:  מה שמבטיח שאותם כספים יגיעו לבתי הספר, ולאותן פעילויות ולתוכניות שלשמן הם הועברו

אחמד טיבי: או יעכב את ההעברה

אחמד טיבי:  זאת גם שיטה של השלטון המקומי לשלוט במנהלי בתי הספר

נירה לאמעי: היא תפעל בניגוד לחוק אם היא תעשה את זה

נירה לאמעי:  וגם אם לא קיים חשבון ייעודי כרגע החוק מחייב אותה להקים חשבון על שם בית הספר

יוסף טייב: חבר הכנסת יבגני סובה, בבקשה

יבגני סובה: תודה, יוסי

יבגני סובה:  אני מתנצל שלא הייתי בדיון כי היה לנו דיון חשוב בוועדת העבודה

יבגני סובה:  בקצה האוזן שמעתי את הנושא זה, ואני מברך על כך שמנהלי בתי הספר יקבלו את הסמכות

יבגני סובה:  אני שמעתי על כך הרבה ממנהלי בתי הספר, עוד בממשלה הקודמת, שרצו לשפר את האיכות

יבגני סובה:  וכל הניסיון הזה וההסכמים שהממשלה הקודמת חתמה ואני מבין שהממשלה לא מתכחשת לדבר הזה, אני חושב שהנושא הזה טוב

יבגני סובה:   שמעתי לא פעם מנהל בית ספר שאומר: מה אני יכול לעשות עם ה-200,000 אלף שקל בשנה? מה אני יכול לעשות עם הכסף הזה? אז זה דבר מבורך וזה דבר טוב

יבגני סובה:  וכמובן שזה צריך להיות בפיקוח

יבגני סובה:  לא יכול להיות שמנהל בית ספר יהיה קושרת לעצמו ומצד שני שיהיו לא את הסמכויות, לא רק סמכויות פדגוגיות – שהרחבנו משמעותי ת בשנים הקודמות– אלא גם סמכויות שיאפשרו לו לא לרוץ כל פעם ולבקש נדבות

יבגני סובה:   אני שמח שגם משרד האוצר הולך בכיוון הזה

יבגני סובה:  אני מברך אותך על הדבר הזה

יבגני סובה:  וחכה, כל הדבר הגדול הזה עוד לפנינו, לפני תקציב

יבגני סובה:  זה רק חלק קטן ומזערי, ועוד יהיו לנו פה דיונים בהמשך לזה

יבגני סובה:  ובהצלחה עם פתיחת המושב

יוסף טייב: 	אמן, אמן

יוסף טייב:  שוב אני מברך את כולם בברכת קיץ בריא

אחמד טיבי: זה מסוכן להגיד בהצלחה במושב לקואליציה

יבגני סובה: כל אחד חושב על הצלחתו

יוסף טייב: בפן האישי, מאחלים הצלחה לכל אחד ואחד

יוסף טייב:  וזה הדדי, אחמד

יוסף טייב:  ברשותכם, אנחנו נועלים את הישיבה

יוסף טייב:  תתקיים ישיבה נוספת לאחר שיהיה לנו את הנוסח החדש

יוסף טייב:  נודיע אם יהיו הצבעות בישיבה

יוסף טייב:  הישיבה נעולה